Dantza maitatzen, 30. aldiz | Dantza maitatzen, 30. aldiz – iparraldekohitza\nHamar egunez, gauero gutienez ikusgarri bat programatua dute. Izan ere, 23 konpainia gonbidatu ditu Maitaldiak. Malandainek eginiko Mozart à 2 eta Beethoven 6 emanen dituzte bihar eta, berriz ere, astelehenean. Igandean, berriz, Nach dantzariak Cellule ikusgarria emanen du Koliseoan, krump estiloan. Malandain: «Emazte batek haren feminitate eta egiazkotasun nahikariaren autopotret dantzatua da Cellule». Biharamunean, astelehenean, Christine Hassid ikusten ahalko da N’ayez pas peur emanaldian. Bestalde, aipagarria da asteartean izanen den Oum ikusgarria. Massala konpainiak egina; hip-hoparen, dantza garaikidearen eta Afrikako iparraldeko dantza tradizionalen arteko nahasketa bat erakutsiko dute. Horrez gain, Martin Harriage eta Antonin Comestazek eginiko sorkuntza ikusten ahalko da, hilaren 18an Harriage bakarka ari izanen da bezperan, konfinamendu denboran eginiko Serre sorkuntza erakutsiz.\nBaionako Xaho haurtzaindegia hetsirik egonen da, zortzi egunez


Esaldi batean esatera, da “guztiarekin haustea”. 2020an jaioa, ‘pop zakarra’ izena ematen diote haien estiloari. Haien lehen lana pasa de urriaren 16ean kaleratu zuten eta taldearen esentzia ederki islatzen du : estereotipo izpirik ez; amu melodikoak; soinu organikoek lagundurik elektronika nagusi duten erritmoak eta oroz gain, jarrera. Testuei dagokienez, taldeak gogoeta egiten du norbanakoak norbera izateko gaurko gizartean bizi duen barne borrokari buruz. Iruzur hutsa den norbaitez mintzo dira, onartua ez izateko beldurragatik bere benetako izaera bestelakotua ageri duen norbaitez. Gizartean onartuagoa izateagatik bera izateari uzten dion norbaitez, horrek hutsik sentitzera eramaten badu ere.\nMerina Gris gure artean geratzera dator, eta ez diote inori baimenik eskatzen. “Besteek Zer” kantarekin ematen diote hasiera-seinalea guztiok partaide gaituen oroitzapenerako historia bati. Guztiarekin haustea. 2021ak hasi besterik egin ez den historio honen kapitulo gehiago ikusiko ditu.


LH2ko ikasleak Zugarramurdin\nGraxiana Aterpetxe atsegina, Nafarroa iparraldeko Zugarramurdi herrian aurkitzen da, bertako kobazulo ospetsuetatik 300 m-tara besterik ez. Mendi apalez eta zelai berdeez inguratua dago eta kostaldea km gutxitara du.\nIkasleak bi egunetarako joan ziren aterpetxera eta bertan Zugarramurdiko leizeen bisita gidatua egiteaz gain usain belarrez betetako poltsatsoak eta jolas ugari egin zituzten.\nElurra ere bota zuen mara-mara! Egun politak pasa zituzten Zugarramurdin.


"Euskara biziberritzen jarraitzeko erronkak" jardunaldiaren egitaraua - Euskaltzaindia\nOtsailaren 12an, ostiralean, "Euskara biziberritzen jarraitzeko erronkak" jardunaldia egingo du Euskaltzaindiak, Bilboko egoitzan. Elkarte, erakunde eta norbanakoen ekarpenak jaso eta aztertu ostean, jardunaldiaren egitaraua prestatu du Akademiaren Sustapen batzordeak. Jardunaldia goizeko 9:30ean hasi eta 14:00etan amaituko da. Izena emateko epea otsailaren 10a arte egongo da zabalik.\n"Euskara biziberritzen jarraitzeko erronkak" jardunaldiaren egitaraua. (PDF, 74 KB)\nJakina denez, Patxi Saez euskara teknikariak eskari zuzena egin zion Euskaltzaindiari: azken 50 urteotan indarrean dagoen euskararen paradigma aldatzeko prozesuan gidaritza har dezan.\nHala, bada, euskal eragile eta euskaltzaleen ikuspuntua ezagutzea garrantzitsutzat jo du Akademiak eta ahalik eta iritzi gehien entzuteko aukera izateko, otsailaren 12ko jardunaldia antolatu du. Ekimenak jarraipena izango du, jardunaldi horren bitartez Euskaltzaindiak prozesu bati hasiera eman eta eztabaida aldia zabaldu nahi du eta.\nIzen ematea: info@euskaltzaindia.eus / Tel.: (0034)94 415 81 55\n#3 ana hernandez 2016-02-16 12:46\nMaiterekin guztiz bat nator. Ostiraleko jardunaldian egon nintzen eta hausnarketa bera egin nuen. Mahaitik 16 gizon pasa ziren eta 3 emakume, oker ez banago. Hizkuntza biziberrituko badugu, emakumeon ahotsa ere ezinbestekoa da. Feminismoak ere azken urteetan euskalgintzari egin nahi izan dizkion ekarpenak, irakaspenak eta aliantzak guztiz egokiak dira planteamendu berriei ekiteko. Horren erakusle izan ditugu beste foro batzuetan Lorea Agirre, M. Luz Esteban, Idurre Eskisabel eta abar...Eta ez horrelakorik, eta emakume gehiago ere zergaitik ez diren egon hausnartu beharrekoa litzateke Euskaltzaindia barruan zein kanpoan, beste hainbat esparrutan bezala eta batez ere aurrerantzean hobetzeko bideak ipini.\n#2 Erramun Osa 2016-02-01 13:30\nKaixo Maite, Euskaltzaindira igorririko iruzkina dela eta, zenbait argibide:\nBatetik, egitarauari dagokionez, Euskaltzaindiak elkarteei, erakundeei eta pertsonei egin die gonbita (ez diogu inori ezer eskatu, ez eta proposatu ere). Horiek horrela, elkarteen eta erakundeen kasuan, proposatu dituzten aurkezpenak eta izendatu dituzten aurkezleak jaso dira, bere horretan. Pertsonei dagokienez, tamalez, emakume bakar batek aurkeztu du proposamena, jorratuko den gaiarekin loturarik ez duenez, beste saio baterako gorde da (Ipar Euskal Herrian egingo den saio batetarako). Bestetik, moderatzaileei dagokienez, ohikoa den eran eta gaiaren hurbiltasuna kontuan, Sustapen batzordeko kideak jarri dira (horiek dira halakoetan zein bestelakoetan lanean dabiltzanak). Sustapen batzordeko kideen artean emakumezko bakarra dago, batzordeko burua dena eta euskaltzainburu arekin batera aurkezpenean parte hartuko duena.\nBestelako oharrik egin liteke: Nafarroatik gutxienez aurkezpen bat ez etortzeaz, gazteen esku sartzeaz eta abar... baina eginiko gobitari erantzunez, jaso ditugunak ahalik ondoen bideratzen saiatu gara. Ondorioz, zure iruzkinaren azkenengo esaldia tokiz kanpo dago, nire ustez.\nErramun Osa, Euskaltzaindiko idazkariordea\n#1 Maite Alvarez De Zar 2016-01-29 10:43\nEgitaraua irakurri dut eta oso deigarri egin zait emakumeen presentzia eskasa baino eskasagoa, zortzi hitzalditan hizlari bakarra da emakumea eta moderatzaileeta n inor ere ez. Emakumeentzako hainbat ate oraindik ere itxita daudela ikusteak tristura handia ematen du.


Bermeoko berbalagunak: 2016/01\nOtsailean euskaraz bizitzeko nahi beste aukera: mendi martxa, zinea, tailerrak, aratusteak... etorri, parte hartu eta euskaraz bizi!\nNeguko lehiaketa eta info!\nOtsailaren bostera arte neguko lehiaketan parte hartu eta Errigora kanpainako olioa eskuratzeko aukera izango duzue, zozketatuko dugu otsailaren 16an erantzun guztien artean. Argazkiak eta tertulia prestatzeko geratuko gara Gizarte eta Kultura Etxeko areto nagusian, hirugarren solairuan arratsaldeko bost eta erdietatik aurrera, eta orduan jakingo dugu nor den lehiaketaren irabazlea.\nInfo! orriak ohiko lekuetan topatuko dituzue, bete eta han utzi, geu pasatuko gara bila. Erantzun zuzenak otsailaren hamarrean argitaratuko ditugu hemen, blogean.\nOso erreza da eta betiko moduan, zalantzarik izanez gero... berbalagun talderen baten galdetu!\n2015eko azaroaren 13an, AEKren Praktikatu zerbitzukideek Gaur, euskara praktikatu. Bihar, euskaraz bizi jardunaldiaren II. edizioa antolatu zuten Bilbon.\nBigarren edizio honetan bereziki mintzapraktika egitasmoetan gabiltzanok motibazioan eragiten duten faktoreak eta motibazio positiboa lantzeko estrategiak aztertu genituen, eta horretarako hiru hizlarien laguntza izan genuen; Lorea Agirre. Karmelo Aiesta eta Lutxo Egia.\nAsteburuan zer egin\nAmama pelikula Nestor Basterretxea aretoan izango da baina umeentzako proposamena Arrantzaleen museoan da, doan, arratsaldeko bostetan larunbatean (umeak eta gurasoak batera joateko, zinea familian); eta igande goizean mendira, Sollube 707 mendi taldeak antolatuta Bermeoko auzoetatik irteera, eguerdirako bueltan. Parte hartu #lotsarikgabe.\nGaur goizeko taldean zozketatu ditugu Amama pelikula ikusteko sei sarrera, hiru lagunentzat bina. Aurrekoetan bezala, oraingoan ere karta joko berezia erabili dugu eta barre pilo bat egin dugu, ordua berez joan zaigu, betiko moduan. Batun batunen egon gara eta irabazleak izan dira:\n- Mari Carmen Guerra\n- Itziar Esturo\n- Silvia Rodriguez,\nBadago astebururako plana!\nAmama ikusiko dugu asteburu honetan Bermeoko zinean\nAsteburu honetan zinera joateko sei sarrera zozketatuko ditugu etzi, hilaren 13an, goizeko 11:30ean berbalagun gelan (Atalde 17, euskal gunean), udaleko euskera sailari esker. Zozketan parte hartzeko izena eman behar duzue zuen berbalagun taldean, dinamizatzaileari esan edo sare sozialetan jakinarazi:\n607 609 580 (Marimar)\nBermeoko berbalagunen facebooken\nFitxa bete eta oharretan adierazi.\nZeri buruzkoa da pelikula? Hona hemen laburpena:\nBaserriak garai bateko mundua irudikatzen du, geure begien aurrean desagertzen ari diren bizitzeko modua, jakintza eta balioak. Baserria sendia da, eta mende luzez oinordetzan jasotako jakintzan ditu sustraiak.\nFamilian bi munduk talka egiten dute, eta bertan eteten da gurasoen eta seme-alaben arteko lokarria. Tomasen eta Isabelen seme-alabek mundu zahar eta berriaren arteko gatazka biziko dute; nola ihes egin baserriari jakintzaren katea eten gabe, nola aukeratu bidea arbasoei traizio egin gabe.\nAmaiak artearen bidez egingo die aurre barruan dituen bi mundu horiei. Bere bideari jarraitzeko baserritik irten beharko du eta aitari aurre egin, zauriak eragin eta lotura hori eten. Aurrera egiteko, ordea, arbasoen herentziarekin bizitzeko modua topatu beharko du. Bien bitartean, guztiei begira dago amama. Haren begiradak mutazio horri nolabaiteko zentzua emango balio bezala: bukatzen ari den munduari zein sortzen ari bide denari.\nGehiago irakurtzeko... +\nEman izena talde baten\nEuskaraz hitz egiteko #lotsarikgabe aukeratu zure taldea edo batu hiru lagun egun eta ordu berean, talde berri bat sortzeko.\nAstero elkartuko zarete eta zuek erabakiko duzue non, zein ordutan... ekainera arte. Horretarako bete behar duzue fitxa hau izena emateko doan, ez zaizue ezer kobratuko parte hartzearren.\nKomeni da gutxiengo maila izatea (B.1.) berba egin ahal izateko eta zalantzarik izanez gero deitu edo mezu bat bota, dinamizatzailea jarriko da kontaktuan:\nGaurtik aurrera berbalagun talde guztiak elkartuko dira betiko moduan, astean behin leku eta ordutegi ezberdinetan, izena emateko mezu bat bota edo deitu:\n607 609 580.\nAstero elkartzeaz gain, agendan azpimarratu ditugu intereseko hitzorduak zinera edota antzerkira joateko, irakurtzeko, mendira joateko, familian tailerran parte hartzeko.... beste proposamenen bat daukazuenean bidali eta agendan sartuko dugu, badakizue berbalagunak non topa!


Abenduan ia 15.000 gipuzkoarrek jaso dute autobideetan jarritako 25 euroko gehieneko mugaren onura | Euskal Herria | Naiz\nAbenduan ia 15.000 gipuzkoarrek jaso dute autobideetan jarritako 25 euroko gehieneko mugaren onura\nGipuzkoako Foru Aldundiak autobideetan gehienez 25 euro ordaintzeko neurria ezarri zuenetik, ia 15.000 erabiltzailek jaso dute honen onura, Larraitz Ugarte Mugikortasun eta Bide Azpiegituretako diputatuak azaldu duenaren arabera.\nNAIZ.INFO|DONOSTIA|2013/01/24 19:25 Eguneratua:\nGipuzkoako autobideetan gehienez 25 euro ordaintzeko neurria indarrean jarri zenetik lehenengo balantzea egin du Foru Aldundiak. Larraitz Ugarte Mugikortasuneko eta Bide Azpiegituretako diputatuak eta Katty Nevado Bidegiko zuzendari nagusia izan dira prentsaurrean.\nUgarteren esanetan, lehen balantzeak jendeak neurriari harrera «ona» egin diola erakusten du, «guk uste bezala, ia 15.000 erabiltzailek jaso dute 25 euroko gehieneko neurriaren onura».\nBestalde, Nevadok VIA-T deskontu sistemaren balorazio bat egin du, datutan. Haren arabera, gora egin du zerbitzu hau erabiltzen dutenen kopuruak. «59.225 erabiltzaile ziren 2009an eta 2012a, aldiz, 76.555 erabiltzailerekin amaitu dugu», azaldu du.\nLangile klasea autopistaren «gatibu» dela esan du Ugartek eta, horrenestez, neurri hau hainbat familientzat «onuragarria» izango dela gaineratu du. Gainera, lehen autobidea hartzera animatzen ez ziren asko gerturatuko direla uste du.\nBidegiren egoera «delikatua» bada ere, ataka honetatik ateratzeko «ezin da gipuzkoarrek hilero 300 euro utzita izan», esan du Ugartek.


[Galeria] Elurrak arazo txiki batzuk besterik ez ditu sortu Oiartzunen : Oarsoaldeko Hitza\n[Galeria] Elurrak arazo txiki batzuk besterik ez ditu sortu Oiartzunen\nHaurtzaron normaltasunez ari dira eta Elizalde irekita dago; egoera bere normaltasunera iristen ari da\nIrudi ederrak utzi ditu elurrak.\nGaur gau eta goizean botatako elurrak ez ditu arazo asko sortu Oiartzunen, ohiko buruhauste eta elurrari aurre egiteko lanez gain. Udaltzaingoak jakinarazi duenez, momentu honetan, errepide nagusietan ez dago ibiltzeko arazorik. Mendi pistaren bat edo bestetan bai, baina egoera normaltasunera iristen ari da. Hori bai, oraindik arretaz ibili beharko da bolantea hartzerakoan.\nZerbitzuei dagokienez, autobus zerbitzuak oraindik ez du normaltasunez funtzionatzen, baina taxibusa bai. Haurtzaro Ikastola irekita dago, langile nahikoa hurbildu delako. Elizaldek ere bere ateak zabalik ditu, baina eskolarik ez dute emango. Arratsalderako Abaraxkan antolatuta zuten kafe tertulia martxoaren 7ra arte atzeratu dute.\nHori alde negatiboei dagokionez. Elurrak alde positiboak ere baditu, eta horiek utzitako irudi ederrak dira. Behean ikus daiteke sorta bat. 13:00etarako sei gradu zero gainetik eta euria iragarri dute. Beraz, aprobetxatu gelditzen den denbora puska!


Euskal Herria Bildu - Ez gara Espainiako Erregeren menpeko sentitzen, eta ez gaude Espainiako Erregeren menpeko gisa jokatzeko prest\nEz gara Espainiako Erregeren menpeko sentitzen, eta ez gaude Espainiako Erregeren menpeko gisa jokatzeko prest\nMarian Beitialarrangoitia eta Onintza Enbeita diputatuek adierazi dute EH Bildu ez dela joango bihar Felipe VI.a Espainiako erregearekin zeukan audientziara\nEH Bildu ez da Felipe VI.a Espainiako erregearekin bihar zeukan audientziara joango. Horixe iragarri dute Marian Beitialarrangoitia eta Onintza Enbeita EH Bilduko diputatuek, gaur goizean, Donostian egindako agerraldian.\nKongresurako eta Senaturako hauteskundeen osteko kontaktu erronda egiten ari da Felipe VI.a talde parlamentario guztietako ordezkariekin. EH Bilduk biharko dauka hitzordua jarrita, baina ez joatea erabaki du. Beitialarrangoitiak eta Enbeitak esan dutenez, monarkiaren instituzioa Espainiar Estatuaren “izaera antidemokratikoaren ikur gorena” da. “Garai ilunen berme. Juan Carlos I.a, Felipe VI.a... izan diren eta izango diren Espainiar Erregeek funtzio eta zeregin garbia dute: Estatuko herriei beren etorkizuna libreki erabakitzeko bidea ixtea”.\nDuela lau urte, Espainiako erregearekin zeukan audientziara joatea erabaki bazuten ere, orain ez dira joango, eta hartutako erabakia arrazoitu dute. “Espainiako Erregeari esan beharreko guztia esan genion duela lau urte: Euskal Herria errespetatzeko, euskal herritarrei bere eskubideak ez ukatzeko, gure burujabetza ez gehiago hausteko. Esan genion busti zedila herri honentzako normalizazio eta bake bidean. Eta ikusi dugu zein izan den erantzuna. Oraindik zain gaude”. Gaineratu dutenez, “ez gara Espainiako Erregearekin elkartuko, ez duelako ez entzun ez ikusi nahi herri oso baten borondatea. Hauekin alferrik da: eta frogatuta gelditu da”.\nErregea aldatu bada ere, denak bere horretan jarraitzen duela agertu dute Beitialarrangoitiak eta Enbeitak. “Estatuak, gaur, ez du inolako eskaintzarik Euskal Herriarentzat. Edo, bestela esanda, duen eskaintza ez da demokratikoa”.\n“Ez gara Espainiako Erregeren menpeko sentitzen, eta ez gaude Espainiako Erregeren menpeko gisa jokatzeko prest”, azpimarratu dute. “Indar aurrerakoi eta soberanista moduan, gure herriaren eta gure herritarren burujabetzaren defentsan lanean jarraitzeko konpromiso tinkoa hartua dugu. Eta bide horretan egingo dugu lana Madrilen”.\nGaineratu dutenez, “Espainiako monarkia iragana da, eta burujabetza etorkizuna”. Beitialarrangoitiak eta Enbeitiak esan dutenez, “gure etorkizuna, gure baliabideak, guk kudeatu nahi ditugu bere osotasunean. Eta baliabide horiek gure herritarren bizi baldintzak hobetzeko erabili nahi ditugu; pertsonengan inbertitzeko, langileen eskubideak bermatzeko, bestelako eredu sozial eta politikoak eraikitzeko. Gure baliabideak ez dira Familia Borboniko baten gutiziak ordaintzeko; gure baliabideak herri justuago bat eraikitzeko dira”.


«Bizitzako eta etxeko proiektu bat da eskola»\n30 abendua, 2021 Kate Motzean 323\nAloña Agirrezabala ‘Aruni’ (Alegia, 1975) yoga irakaslea da, eta Satya Yoga eskola ireki du Ordizian. Aurretik herriz herri ibiltzen zen irakasten –Tolosa, Villabona, Alegia, Azkoitia, Donostia, Itsasondo, Ordizia…–, baina beti izan du eskolarena buruan, «bizitzako eta etxeko proiektu bat izan da. Nire bikotea, Rahula, Yoga irakaslea da. Sanatana Dharma Eskolatik gatoz. Bi energia indartsu gehitzean sortu dugu hau».\nZe bide egin duzu bertara iritsi arte?\n18 urterekin yoga praktikekin hasi nintzen barne bake bila nonbait. Kartel batek erakarri eta lehenengo saioa jaso ondoren, nire bidea hortik zela sentitu eta formakuntzekin hasi nintzen.\nZer moduz doa hasiera?\nPolita izan da benetan. Lehengo ikasleei eta hurbildu diren berriei esker energia polita mugitzen ari da taldeetan.\nGitarra, olio-pintura eta irakurtzea.\nAwake. La vida de Yogananda.\nOm namah Shivaya (Krishna Dash).\nInfusio bat, ogi txigortua ahuakate edo tahinarekin, intxaurrak…\nNire barrena. Beti oporretan nago.\nNire haurren jaiotzak.\nYogaren irakaskuntzak ikasleen arimetara ahalik eta garbien iristea.\nFamilian gauza goxoak dastatzea.\nTxindoki inguruan ezagutzen dudan zelai bat.\nEz diot garrantzirik ematen non, baina etxe txiki bat berde pixka batekin gustura hartuko nuke.\n« «Kontzertuak izatea gustatuko litzaidake»


NOTICIAS EUSKERA - Red Explora Navarra - Nafarroa Ezagutu Sarea\n"Aralar ezagutzen" orientazio zentroa azaroaren 19an mustu zen, ostiralarekin, hura sortzen lagundu duten eragileak bertan zirela. Zentroak badu Aralar ezagutzeko proposamen bat. Mendian ezinbestekoa den teknika bat bultzatzea, hau da, mapa eta iparrorratza erabiliz...\nJoan den azaroaren 6an, Urrotz-Hiria bihurtu zen liburuaren Nafarroako lehenbiziko herria, Javier Garisoain eta Yoania Torresen ekimenez, Ferien plazan kokatutako hiru negozio berrien sustatzaileak baitira; liburu-denda horiek ostiral eta larunbatetan irekiko dituzte....\nUrtero bezala, Plazaola Partzuergo Turistikoak Bide Berdeen garrantzia eta papera goraipatzen dituen jardunaldi hau ospatuko du. Hau guzia, jai eta familia giroan, bizikleta eta garraio jasangarria sustatuz. Aurten 20. edizioa beteko du jada Plazaolako Bide Berdea...


Irekia Eusko Jaurlaritza - Gobierno Vasco :: Apirilaren 5ean hauteskunde-mahaietan egongo diren pertsonak izendatzeko zozketak martxoaren 7tik 11ra bitartean egingo dira\nApirilaren 5ean hauteskunde-mahaietan egongo…\n<img src="https://bideoak2.euskadi.eus/2020/03/06/news_60772/BANNER-35_5X14_5.jpg" style="max-width:100%" alt="BANNER-35_5X14_5.jpg" />\nVitoria-Gasteiz, martxoak 6\nGuztira 24.000 pertsona baino gehiago izango dira (7.700 bat titular eta 15.500 bat ordezko) datorren apirilaren 5ean hauteskunde-mahaiak osatuko dituztenak. Erroldatuta dagoen eta irakurtzen eta idazten dakien 70 urtetik beherako edozein herritarrek jaso dezake hauteskunde-mahai bat titular edo ordezko gisa osatzeko deia, baldin eta martxoaren 7tik 11ra bitartean udaletxeetan egingo diren zozketetan hautatzen badute.\nMartxoaren 7tik 11ra bitartean egingo dira udaletxeetan, eskualdeko hauteskunde- batzordeek gainbegiratuta, datorren apirilaren 5ean hauteskunde-mahaiak osatuko dituzten 24.000 pertsona baino gehiago hautatzeko zozketak.\nHauteskunde hauetarako 2.677 mahai egongo dira guztira, 721 hauteslekutan banatuta. Lurraldez lurralde, Araban 426 mahai egongo dira, 99 hauteslekutan banatuta; Bizkaian 1.400 mahai 339 hauteslekutan; eta Gipuzkoan 851 mahai 283 hauteslekutan.\n2016ko hauteskunde autonomikoetan 2.593 mahai egon ziren; horrek esan nahi du aurten 84 mahai gehiago egongo direla, eta, hortaz 756 bat pertsona gehiago izango direla mahaikide izateko deia jasoko dutenak.\nSegurtasun Sailak argibide-eskuliburuaren 35.000 ale argitaratu ditu guztira, eta, besteak beste, hauteskunde-mahaiak osatzeko zozketa bidez izendatzen diren titularrei eta ordezkoei banatuko zaizkie. Eskuliburu hori martxoaren 12tik 14ra bitartean jasoko dute izendapenaren jakinarazpenarekin batera. Berrikuntza moduan, argibide-eskuliburuan desgaitasunen bat duten pertsonen botoa babesten duten Hauteskunde Batzorde Zentralaren irizpideak jaso dira.\nBederatzi hilabete arte haurra edoskitzen ari diren emakumeak.\nJakinarazpena jaso ondorengo zazpi egunetan, mahaikide izendatutako pertsonek alegazioak aurkeztu ahal izango dituzte edo salbuespena eskatu eskualdeko hauteskunde-batzordeari. Horiek egiteko inprimakia webgune honetatik deskarga daiteke: www.hauteskundeak.eus\nHauteskundeen web-orriaren bitartez (www.hauteskundeak.eus), herritarrek Euskal Autonomia Erkidegoko apirilaren 5eko hauteskundeei buruzko informazio guztia aurki dezakete.\nAtariak informazio ugari eskaintzen du hainbat alderdiren gainean: hauteskunde-prozesuaren kronologia, lege-esparrua, boto presentzialaren eta posta bidezko botoaren prozedurak, hautesleentzako eta hauteskunde-mahaiak osatzera deitutakoentzako gidak, galde-erantzunak, inprimaki elektronikoak, eta abar. Urratsez urratseko gidek modu atseginean eta grafikoan argituko dituzte bozkatzeko prozeduraren inguruan sor litezkeen zalantzak.


Talde independienteen batzarra Zaratamon | La Voz del Pueblo – LVP Etxebarri\n← Asamblea de Grupos Independientes en Zaratamo\nFinanciación más justa para los ayuntamientos de Bizkaia →\nTalde independienteen batzarra Zaratamon\nPublicado el 8 marzo 2016 por lvpadmin\nAurreko ostiralean, martxoak 4, Talde Independenteen batzarra burutu zen Zaratamon.\nBatzar horretan, honako udalerrietako ordezkariak izan ziren: Muskiz, Mungia, Laudio, Orozko, Balmaseda, Santurtzi, Bermeo, Karrantza, Arrigorriaga, Abanto-Zierbena, Etxebarri, Zalla eta Zaratamo.\nEzin izan ziren batzarrera etorri baina bat datoz prentsa oharrarekin Abadiño, Gorliz eta Plentziako Independenteen Taldeak\nBatzarrean honako gai hauek aztertu ziren:\nBizkaiko katastroko balioen ponentzien berrikusketa prozesuari buruz berri ematea. Independenteek zera proposatzen dute: Foru Arauak hobariak jaso behar dituela, adibidez, egoera larria bizi duten familiei edo errentaren arabera familia ugariei zuzendutakoak, eta, baita zigorrak ere, adibidez, kuota igo 2. etxebizitzari edo etxebizitza hutsei; zeren zergak kudeaketa osoa izan behar duela ulertzen baita.\nGizarte Zerbitzuetako Mapa egitearen inguruan berri ematea. Mapa horrek kezka handiak sortzen ditu, batez ere, udalek jasan ditzaketen ondorio ekonomikoengatik. Itxuraz, behintzat, zuzkitu den funtsa ez omen da nahikoa horren garestiak diren zerbitzuen kostuari aurre egiteko eta ez da, inolaz ere, bermatzen zerbitzuen finantzaketa gehitu egingo denik zerbitzuen kostua gora egin ahala.\nGainera, zenbait kasutan, Nerbioi-Ibaizabal eskualdean, adibidez, ez dago inolako eskualde mailako egiturarik (ez dago mankomunitaterik) zerbitzuen kudeaketa burutzeko. Eta hori ez da arazo bakarra eskualde honetan, Orozko eta Urduña udalerriak, kokatuta dauden lekuan kokatuta daudelako, egokiago egongo lirateke Arabako Aiara haranaren barruan, Bizkaian baino.\nGizarte Larrialdietarako Laguntzen dekretuaren eraldaketa eta horren ondorioak. Kezka berdina azaltzen da, zeren Gizarte Larrialdietarako Laguntzak eskatu ahal izateko egoeren aukerak zabaltzen dira, bai, baina ez Eusko Jaurlaritzak horretarako duen aurrekontuen diru-kopurua. Are gehiago, azken urteotan, kasu askotan, udalek gehitu behar izan dute aurrekontua Jaurlaritzak eman dien dirua baino askoz gehiago. Ez dago zalantzarik, bada, hemendik aurrera askoz gehiago gehitu behar izango dela.\nUdal finantzaketari buruz berri ematea. Bizkaiko Talde Independenteek Udal Finantzaketari buruz, zehatzago esanda, Itunpeko Zergen banaketa eta Udal Finantzaketako Foru Futsari (Udalkutxa) buruz gogoeta prozesu bati ekin ondoren, proposamen bat aurkeztuko dute datorren ostiralean, martxoak 11, hedabideak deituta izango diren prentsa aurreko batean.\nEuskal Udalen kudeaketaren modernizazioaren bidean urratsak emateko legealdirako plana. Talde Independenteek EUDELen dituzten ordezkariek helarazi diete erakunde horretako arduradunei, udalen modernizazioaren ildotik urratsak emateko, legealdirako plan bat idazteko proposamena. Plan horren bitartez ahalbideratu beharko lirateke sarbide digitala udal-zerbituei: egoitza elektronikora, zuntz optikoaren zabaltzea, eta abar, udalerri guztietan, eta, bereziki, udalerri txikietan, baliabideen urritasunagatik dagokien erritmoari muzin egin beharraren ondorioz, epe labur ertainean arrail gaindiezina zabaltzeko zorian egon bailirateke.\nEUDELen estatutu berriak eta apirilaren 15eko Batzarra. Talde independenteek begi onez ikusten dute orain arte erakundean parte hartu ez duten indarrak hemendik aurrera parte hartzea ondorio guztietarako. Era berean, erabaki horrek ez luke ekarri beharko Talde Independenteak orain gobernu-organoetan duten egoera galtzea, eta bermatu beharko litzaieke ondorio guztietarako duten ordezkaritza maila.\nEsta entrada fue publicada en Posicionamiento · Jarrera, Prensa · Prentsa. Guarda el enlace permanente.


Ehiztariaren Aseguruak | Caja Rural de Navarra\nErantzukizun zibileko berme zabala, segurtasun handiagorako\nKalte pertsonalen eta materialen estaldura, estatu-mailan\nEhiza Kluberako sarrera, bazkideentzako eskaintza esklusiboak eskuratzeko\nEhiztariaren aseguruak: gehien maite duzun zaletasuna, orain erabateko segurtasunez.\nAseguru bat dugu zure neurrira\nHautatu ehiztarientzako sei aseguru-modalitateren artean.\nLasai senti zaitezen\nJasaten dituzun kalte pertsonalak eta/edo materialak erreklamatzen ditugu.\nOsasun-garraioa barne hartuta\nZaurituen eta gaixoen lekualdaketa, estatu-mailako estalduraz.\nEgin zaitez lehen mailako Ehiza Klub bateko bazkide\nOnura esklusiboez gozatuko duzu RGAn.\nHautatu zure estaldura, oinarrizkoa edo zabala, ehiztari gisa dituzun beharren arabera.\nGure modalitate guztietan laguntza eta kalteen erreklamazioa bermatzen ditugu, estatu-mailan. Gozatu lasaitasunez herrialdeko edozein lekutan.\nEhizatu edo arrantzatu bitartean hirugarrenei egindako kalte pertsonal eta materialengatiko erantzukizun zibila bermatzen dugu, baita jarduerak egingo dituzun lekuetara joateko bidaietan ere.\nEhizaldian zure zakurrek hirugarrenen animaliei egin diezazkieketen kalteak ere estaltzen ditugu.\nHorrez gain, RuralCaza Osoa Plus, RuralCaza Osoa Premium eta RuralCaza Osoa Premium Plus modalitateek RGA ehiza klubera bazkide gisa doan sartzeko aukera eskaintzen dizute, horrek dakartzan onura guztiekin.\nInformazio gehiago nahi baduzu, bisitatu www.segurosrga.es.\nEgin zaitez doan RGA ehiza klubaren bazkide: elkarteak 30.000 bazkide baino gehiago ditu, eta bertako eskaintza esklusiboak izango dituzu eskura, hala nola ehizako produktuak, zozketak sari interesgarriekin, ehiza-erreportajeak, etab. Hori guztia gure modalitateetako bat kontratatzearen truke; hots, RuralCaza Osoa Plus, RuralCaza Osoa Premium edo RuralCaza Osoa Premium Plus.\nBadakigu ehiztari guztiak desberdinak direla. Hori dela eta, sei modalitate eskaintzen dizkizugu, zure beharretara ongien egokitzen dena hauta dezazun.\nEhiza-zakurra lagun leiala duzu, eta ehiztariarentzako aseguruak estaltzen dizkizu ere zure zakurrak hirugarrenen zakurrei edo beste animalia batzuei egin diezazkieketen kalteak.\nEstatu barruko laguntza-bermeak lekualdatze-gastu guztiak estaliko ditu, zure etxeraino, baita gastu medikoak, kirurgikoak eta farmazeutikoak eta ospitaleratzeari lotutakoak ere, 1.000 €-ra arte.\nHirugarrenen zabarkeriaz gerta daitezkeen kalte pertsonalen eta/edo materialen erreklamazioa ere sartzen dugu. Prozedura judizial, administratibo edo arbitralen gastuak gure gain hartuko ditugu.\nMultilasaitasunerako Tarifa Lauko Zerbitzua kontratatzeko aukera ere eskaintzen dizugu, ordainketak 12 hilabetetan zatitzeko; aseguru bakoitza bere amaierako datan edo kontratazioan bertan sartu ahal izango duzu, eta ordainketa 12 kuota berdinetan ordainduko duzu, interesik, komisiorik eta gastu gehigarririk gabe, eta % 0ko UTBrekin\nRural Kutxa RGA Mediación OBSV, SAren banaketa-sareko kidea da. Kontsultatu RGA Mediación-ek zer aseguru-entitaterekin duen aseguru-agentziako kontratu bat, hemen: www.segurosrga.es/Documents/Entidades_contrato_RGA_Mediacion.pdf.\nEhizaldi batera banoa, ehiztariaren asegurua kontratatu behar dut nahitaez?\nEhizaldira laguntzaile, eraikitzaile edo txakurzain gisa bazoaz, ez duzu behar ez lizentziarik, ez ehiztari-asegururik.Ehiza-asegurua ehizaldian armekin parte hartzen dutenek eduki behar dute nahitaez.\nZer estaldura ditu ehiza-aseguruak?\nAseguruak eskaintzen dizun estaldura nagusia erantzukizun zibila da, nahitaezko bermea baita ehizan aritzeko. Seguros RGAk ordaintzera derrigortuta egon zaitezkeen kalteen ordainketa bermatzen dizkizu, zeinak ehizatu bitartean hirugarrenei edo haien ondasunei egindako kalteengatik legez egotz diezazuketen erantzukizun zibiletik erator baitaitezke.\nKontuan hartu behar duzu zenbait autonomia-erkidegok estaldura osagarriak eskatzen dizkietela beren ehiztariei, esate baterako, istripuen estaldura edo defentsa juridikoarena.\nEhiztari-aseguruak estaldura du Espainiatik kanpo?\nEz. Ehizan egindako kalteak estatuaren barruan estaltzen ditu bakarrik.\nNire ehiza-zakurrari egindako kalteak estalita daude?\nEz. Zure zakurrak jasan ditzakeen kalteen estaldura eskuratzeko, aseguru espezifiko bat kontratatu behar duzu.\nEhiztarientzako aseguru bat daukat kontratatuta, baina nire ehiza-baimena iraungi da. Estaldura daukat?\nEz. Ehiza-aseguruak kalteak estaliko ditu ehizarako nahitaezko lizentziak eta baimenak indarrean badaude bakarrik.\nOndokoekin kontratatutako aseguruak:RGA Seguros Generales Rural S.A. de Seguros y Reaseguros (IFK: A-78524683. DGSFP-ko gakoa: C-616), Liberty Seguros Compañía de Seguros y Reaseguros S.A (IFK: A-48037642. DGSFP-ko gakoa: C-0467), Reale Seguros generales, S.A. (IFK: A78520293. DGSFP-ko gakoa: C-0613) eta Mapfre España (IFK: A-28141935. DGSFP-ko gakoa: C-0058)


Ametsen Bidearen emaitza, aparta\nEka 23, 2017\tNork:\turko etxebeste\t-\nAmetsen Bidea egitasmoaren antolatzaileak, Markel Merinorekin,\nHelburu bikoitza zuen maiatzaren 27an egin zen Ametsen Bidea egitasmoak. Batetik, kirol erronka eta jaialdi baten bitartez, gaixorik dauden haurren errealitatea herritarrengana hurbildu nahi izan zuten, tartean, Donostiako Ospitalean gaixorik dauden haurrentzako eraikinak beharrezko dituen hobekuntzak nabarmenduz. Bestetik, hobekuntza horiek egiteko dirua bildu nahi izan zuten.\n13.778,5 euro lortu zituzten egunean zehar, eta jada hori Super H elkarteari eman diote Donostiako Ospilean erabil ditzaten, eta aldi berean, Markel Merino hau lezoarraren gurasoei, hark Therasuit tratamendua jaso dezan. Diru kopuru hori bitan banatu dute.\nMarkelen Irria eta Juneren Hegoak arduratu ziren Arkaitz Kalu Ericek burutu zuen erronka, eta egun horretan egindako jaiari gorputza emateaz. Sekulako eguna izan zen, handia, elkartasunez betea. Horregatik, egunaren balorazioa egiterakoan, pozik daude antolatzaileak, “aurreikuspenak gainditu egin ziren. Oso balorazio baikorra egiten dugu Ametsen Bideaz”. Horrek, abian duten lanarekin aurrera jarraitzeko indarra eman die.\nBien bitartean, Kalu Ericek bere kirol ibilbidearekin jarraitzen du. Bihar, Zumaian, Flysch Trail mendiko lasterketan parte hartuko du. Markelen Irriaren elastikoa eramango du jantzita.\n[GALERIA] Eta jarrai dezala festak\n[GALERIA] Haurrek hartu dute Atlantikaldiaren lema\n[GALERIA] Errenteriak une honetan bizi duena ez da makala\nOsasun Pastoraltza, bizipoza banatzen\nNork: Imanol Saiz - Ira 22, 2018\nNork: erik gartzia - Ira 21, 2018\nOiartzuarrek Euskaraldian izena eman deza ...\nNork: erik gartzia - Ira 20, 2018\nEuskal musikaren imajinario kolektiboa, G ...\nNork: urko etxebeste - Ira 19, 2018\n[GALERIA] Haurrek hartu dute Atlantikaldi ...\n[GALERIA] Errenteriak une honetan bizi d ...\nNork: Ainhoa Mariezkurrena - Ira 21, 2018\nKirol Astean, kaleko kirol makina berrie ...\nNork: urko etxebeste - Ira 21, 2018\nLezoko ludotekan izena eman daiteke\nBonolotoak 2,2 milioi euro ekarri ditu ...\nBizipozarekin amaituko dute iraila\nAniztasuna zentzu zabalean ulertzen eta hedatzen jardun da Bizipoza Errenterian. Jaialdia antolatu dute hilaren 29rako....+ Irakurri


BURUNTZALDEA IGERIKETA: KRONIKA: 2017/2018 IGERIKETA GALA\nKRONIKA: 2017/2018 IGERIKETA GALA\nBEDERATZI SARI GUZTIRA; ZORTZI BANAKAKO SARITU eta TALDEKO SARI BAT 17/18 IGERIKETA GALAN\nPasa den larunbatean, Ordiziako "Herri Antzokia"n, 2017/2018 denboraldiko gala ospatu zen. Bertan 2017/2018 denboraldiko igerilekuko ligetan eta itsas zeharkaldien ligan lehen hiru postuetan sailkatutako igerilariei sariak banatu zitzaizkien eta baita liga horietan lortutako taldekako sariak ere. Urte amaierako sariak ere bertan banatu ziren 2017/2018 denboraldiari agurra eman eta 2018/2019arekin hasteko.\nGala honek partehartze handia izan zuen eta igerilariez gain, guraso, familiar eta lagunak ere gerturatu ziren, euren kirolariak txalotzera. Bertan, besteak beste, Txema Zumarragari eta Javier de Aymerich-i ondo merezitako omenaldia egin zitzaien eta Jesica Vall eta Lidon Muñoz mundu mailako igerilariak ere bertan izan genituen.\nGure taldetik 5 izan ziren saritutako igerilariak, horietatik 3 igerilekuko ligatan eta bi ur irekietako ligan. Taldeak sari bat jaso zuen.\nItsas zeharkaldien ligan, gizonezkoen E kategorian, Iker Felipe hirugarren izan zen liga 352,14 punturekin amaitzean. Emakumezkoen kategoria berean, Nerea Santos Txapeldunorde izan zen, guztira 380,69 puntu batuz.\nNeguko Ligari dagokionez, Infantil kategorian, Leire Martin Txapeldun izan zen 152 punturekin Ainhoa Martín berriz, hirugarren 114rekin. Kategoria berean baina taldeka, gure neskak ere bigarren sailkatu ziren 647 punturekin. Igeriketa Egokituari dagokionez, nesketan, Nahia Zudaire taldekidea izan zen Txapelduna 1188 punturekin.\nUdaberriko ligan berriz, Nahia Zudaire bera izan zen berriro ere Txapeldun, Igeriketa Egokituko kategorian 3302 puntu batuz.\nDenboraldi amaierako sariei dagokionez, 2003ko nesken artean, Leire Martin-ek sari nagusia jaso zuen nesketan eta Ainhoa Martinek berriz, hirugarrena.\nAurreko denboraldiko lanaren saria jasoz hasi dugu denboraldi berria.\nZorionak denoi eta egurra, hasi berri den denboraldi hontarako!!\nordua | hora 16:26


Jogurtak: hozkailuan falta ez diren elikagaiak | Revista\nErosketa Gida: jogurtak : Jogurtak: hozkailuan falta ez diren elikagaiak\nAskotariko prezio, zapore eta formatotan saltzen dira eta kalitatezko proteinak eta kaltzio ugari ematen dute. Azken urteetan asko handitu da horien kontsumoa. Batez beste, heldu batek 53 gramo hartzen ditu egunean, eta haur batek 120 gramo\n[1. or] Jogurtak: hozkailuan falta ez diren elikagaiak\n[2. or] Zenbatero har daiteke? Eta zenbat?\n[3. or] Jogurta eta osasunari buruzko kezkak\n2015eko otsaila-(e)ko papereko edizioan argitaratua\nIkusi 2015eko otsaila-(e)ko papereko edizioa\nEz dago erabat argi noiz eta non sortu zen jogurta, baina bai nola sortu izango zen. Milaka urte egin behar da atzera (auskalo zenbat), herri nomaden garairaino iritsi arte. Batetik besterako ibilian, esne freskoa ere eramaten zuten, ahuntz larruz egindako zakuetan, hain zuzen. Beroak, eta zaku horietan izango ziren bakterioek, hartzitu egingo zuten esnea, eta horrela sortuko zen jogurta.\nNon gertatu ote zen hori? Zenbait historialarik Balkanetan jartzen dute jogurtaren jatorria (Bulgarian edo Erdialdeko Asian); beste askok, berriz, Turkian izan zela esaten dute. Azken hipotesi hori nahiko sinesgarria da; izan ere, jogurt terminoa turkierazko jugurt hitzetik dator, eta hitz horrek, era berean, lotura du yogmak hitzarekin: hizkuntza horretan zaharkitua gelditu den aditza da, eta ‘mamitu’ edo ‘gatzatu’ itzuliko litzateke. Gauza jakina da, hori bai, hartziduraren teknika, jogurtak eragiten duena bezalakoa, aspaldi-aspalditik erabiltzen dutela gizakiek elikagaiei luzaroago iraunarazteko. Esnearen mantenugaiak kontserbatzea, jogurtak egiten duen bezala (edo beste esneki batzuek), oso garrantzitsua izan da giza nutrizioaren historian.\nAntzinako garaietatik gaur egunera etorrita, bistan da jogurta oso ohiko elikagaia dela gure etxeetan. Bilakaera hori ulertzeko, berriz ere atzera egin beharra dago, eta idazki zaharrek Plinio Zaharraren ahotan jartzen dituzten aipamenak ekarri (gure aroko 23. urtean jaio zen). Pliniok idatzi zuen “herri barbaro” batzuek bazekitela “nola loditu esnea eta nola bihurtu azidotasun atsegina zeukan substantzia”. Handik mende batera, Pergamoko Galeno medikuak (Grezian jaio zen, 130. urtean) esan zuen jogurtak on egiten ziela urdaileko arazoei.\nEdonola ere, XX. mendea abiatzearekin bat hasi zen jogurta herritarren ohiko elikaduran lekua hartzen. Eta, neurri handian, Isaac Carasso-ri esker egin zuen, hura izan zen-eta jogurta merkaturatu zuen lehen enpresaburua, 1919an. Jogurtak egiteko negozio txiki bat sortu zuen Bartzelonan, eta Danone izena jarri zion enpresari, bere semeetako baten ohorez, zeinak Daniel izena zuen (etxean, nonbait, Danon esaten zioten). Marka hura Ameriketako Estatu Batuetara zabaldu zen, Dannon izenarekin (oraindik ere izen hori dauka). Carassoren ekimenak arrakasta handia izan zuen, zalantzarik gabe. Gaur egun jogurt marka asko eta asko daude munduan, eta jogurt motak ere amaigabeak dira ia. Hain da horrela, ezen batzuetan zaila baita supermerkatu batean jogurt naturalak aurkitzea.\nMunduan barrena, modu tradizionalean egin izan da jogurta, bai ahuntz esnearekin eta bai ardi eta behi esnearekin ere. Kefirari -behi esnearekin egiten da- “Bulgariako jogurta” esaten zaio, eta Kaukaso ingurutik datorrela esaten da. Koumis delakoa ere -Erdialdeko Asian sortu zen- behi esnearekin egiten da, nahiz eta behorrarena ere erabil daitekeen. Herrialde anglosaxoietan ere badute behi esnearekin egiten den esneki hartzitua: buttermilk (gurin gazura). Munduan badira beste hainbat esneki hartzitu ere. Hungarian tarho, Txekiar Errepublikan biokys, Indian dadhi… Horietako bakoitzak mikroorganismo jakinen anduiak ditu, eta horrek ematen dio bakoitzari bere lurrin, testura, azidotasun eta zapore berezia.\nBetiko jogurt naturala ez da desagertu, baina haren ondoan, hainbat eta hainbat produktu hartzitu agertu dira. Lehenbizi, jogurt azukreduna sortu zuten, gero fruta zaporekoak edo fruta zatiak dituztenak (biak ere azukredunak), horien ondotik agertu ziren jogurt gaingabetuak eta eztitzaile kaloriagabeak dituztenak. Zerrenda hortxe bukatuko zela zirudien, baina inola ere ez. Jogurt likidoak etorri ziren ondoren, bifidusa dutenak, L-Casei dutenak, zuntz dietetikoa daramatenak edo esterol begetalak dituztenak (kolesterola murriztu dezaketen substantziak).\nEsaten da mikroorganismo batzuen anduiek (bifidus, L-Casei…) onura nabarmenak egiten dizkiotela osasunari, baina Elikadura arloko Segurtasunaren Europako Agentziaren arabera, ez dago horri eusteko froga zientifiko sendorik. Bestalde, esterol edo estanol begetalak (fitoesterolak edo fitoestanolak) dituzten jogurtek badute eragina kolesterolean, eta %7 eta %11 artean murriztu dezakete hiperkolesterolemia duten pertsonetan 2 edo 3 asteren buruan. Hala ere, dietistak edo medikuak aholkatuta hartu behar dira produktu horiek, eta ez da ahaztu behar kopuru handiagoetan jateak ez dakarrela murrizketa handiagoa.\nJoan hurrengo orrialdera Zenbatero har daiteke? Eta zenbat? »


Ugao-Miraballesko Udala - Ugaok kalisteniako zoladura berritu du\nUgaok kalisteniako zoladura berritu du\nJoan den abenduan aho batez onartutako 2020ko udal aurrekontuetan jaso zen bezala, Ugao-Miraballesko Udalak Kalisteniako zoladura berritzeko lanak amaitu ditu. "Street work-out" izeneko instalazio honek, orain kautxuzko lurzorua du. Zoladura sintetikoa da, erabiltzaileentzat seguruagoa, gerta daitezkeen inpaktuak gutxitu edo moteltzeko aukera ematen baitu.\nUdalak 4.000 euro inguru bideratu ditu El Jaroko kirol instalazioen inguruan dagoen Kalisteniako lurzoru berria instalatzeko. Egitura altuera desberdinetako arkupeez osatuta dago, eta barra sinple eta paraleloak ditu, besteak beste.\nKalistenia ariketa fisikoen sistema bat da, eta gorputzaren pisua bera da mugimenduetako protagonista; elementu horiek aire zabalean, jarduera asko eta askotarikoak egiteko aukera ematen dute, hala nola muskulazioko ariketak, orekakoak, koordinaziokoak, malgutasunekoak edo ariketa kardiobaskularrak.


Googlek zutaz jaso eta gordetzen duen informazioa | Azkue Fundazioaren Egunkaria\nGooglek zutaz jaso eta gordetzen duen informazioa\nGoogle erraldoia dela eta gure amak baino hobeto ezagutzen gaituela esaten omen da. Egia esan, txantxa balitz bezala hartzen dugu hau, baina egi borobila da. Pribatutasun ezarpenak ondo doituta izan arren, Googlek etengabe erabiltzaileon datu berriak biltzen ditu. Googlen hainbat produktu ezberdin erabiltzera ohitu gara eta guztietatik informazioa gordetzen du enpresak. Ez du bilketa lan hau ezkutatzen eta zuk ikusteko estekak eskaintzen dizkizu, zuk erabakitzeko baimentzen diozun edo ez.\nHauek ezagutu nahi? Hemen datuak biltzen dituen gune horiek zeintzuk diren argitzen dizugu. Agian irakurtzen bukatzerakoan parazetamola hartu beharko duzu. Abixatuta zaude…\nEtengabe komentatzen dugu interneten gabiltzanean pribatutasun ezarpenak arretaz doitu eta noizean behin berrikusi behar ditugula. Partekatzen duguna zaindu behar dugu.\nHala ere, jakin badakigu, gure nabigazio eta interneteko jarduera dirauen bitartean, Googlek hainbat datu biltzen dituela. Sarritan inkontzienteki eman diogu bilketa hori egiteko baimena.\nGooglek ez du ezkutatzen datuen bilketa hori (maila batean behintzat) eta gune jakin batzuetan erakusten digu zer gorde duen. Gure esku dago hori berrikusi, hausnartu eta zer baimentzen dugun erabakitzea eta ondorioz, jokatzea.\nGooglek webgunean bilatzen duzun guztiari buruzko informazioa gordetzen du: bisitatzen dituzun guneak, Androiden erabiltzen dituzun aplikazio guztiak…\nZenbatetan erabiltzen duzun, data eta ordua, zenbat denboran zehar, zer egiten duzun webgune bakoitzera heltzen zarenean eta nondik heldu zaren.\nIkusi nahi duzu non ikusten duen? Hemen sakatu eta gune horretara helduko zara.\nHainbat estatistika ikusteko aukera izango duzu: zenbat bilaketa egiten dituzun egunero, zeintzuk diren gehien bisitatzen dituzun webguneak…\nNoski, zure kontuan saioa hasita, zuk eta Googlek bakarrik ikusi ahal izango duzue guzti hau; nahi izanez gero, zerrenda ezabatzeko aukera izango duzu.\nAgian zuk ez dituzu gogoratuko zenbat trasto dituzun, baina Googlek bai; dituzun gailu guztien informazioa gordetzen du. Gailuen informazioaren eginbideak modu pribatuan gordetzen ditu zure kontaktuak, egutegiak, alarmak, aplikazioak, musika, filmak, liburuak eta bestelako edukia. Gainera, gailuen egoera ere gordetzen du (adibidez, pantaila piztuta edo itzalita egotea, bateria-maila, Wi-Fi eta Bluetooth bezalako sareko konexioen kalitatea eta iraupena, ukipen-pantailaren eta sentsorearen datuak eta hutsegite-txostenak). Eta zure telefono operadorea zein den, gailuaren marka eta modeloa, baita ere.\nHau ikusi nahi baduzu hemen sakatu.\nGoogle Nown esandako guztia Googleko zerbitzarietan gordeta dago.\nDataren arabera antolatuta dago eta horri esker Googlek zure ahotsaren profil berriak ateratzen ditu. Beldurgarria da nolabait, ezta? Berri ona, nahi baduzu, elementuak ezabatu ditzakezula.\nEntzun nahi dituzu esandako guztiak? hemen sakatu.\nYouTubek ere zure Googleko kontuarekin saioa hasi duzuneko ikusi dituzun bideo guztien historia zerrenda gordetzen du, gailu ezberdinetan ikusi badituzu ere. Estekaz gain, data eta ordua gordetzen ditu.\nIkusitako bideo guztien historia ikusteko hemen sakatu.\nAldi berean, YouTuben betidanik egindako bilaketa guztien zerrendara jo zenezake, hemen sakatu eta ikusiko duzu.\nGoogleko Timeline izeneko baliabidearen bidez egon izan zaren lekuak edo burututako bideak berrikusi ditzakezu. Baimendu ezkero, zure gailuek kokapenari buruzko datuak bidaliko dizkio Googleri.\nBeraz, erraldoi honek jakin izango du zure bizitzaren inguruko hainbat gauza: non bizi zaren edo non egiten duzun lan, zein lekutara joaten zaren maizago, zenbat denboratan egoten zaren bertan, kokapen batean egon zinen egun eta ordu zehatzak.\nBesterik? Bai, badago 🙁\nNahikoa ez balitz guzti hau, oraindik datu eta informazio gehiago bildu eta gordetzen du. Orain arte beldurtu ez bazara, agian orain dardarka hasiko zara:\nBlogger sareko blogetan egindako argitalpen, iruzkin eta abarrekoak.\nEgutegian gorde izan dituzun ekintza edo hitzorduak.\nGoogle +eko kontaktuak.\nZure posta elektronikoak eta helbideen zerrenda.\nHangouts-ean egindako elkarrizketa guztiak.\nGoogle Driveko fitxategiak.\nGoogle Docsen sortu izan dituzun fitxategi guztiak.\nGoogle argazkietan gordetako irudi guztiak eta hauetan sortutako metadatu guzti-guztiak.\nGoogle Keepen bidez sortutako notak.\nGoogle Walleten bidez egindako erosketak.\nEta oraindik gehiago dago.\nGordetako guztia eskuratu nahi duzu? Badago modurik\nGooglek zu eta zure jarduerari buruzko gordetako informazio guzti hau eskuratzeko aukera ematen digu, TakeOut baliabidearen bidez. Hemen sakatu eta horra eramango zaitugu 😉\nFormato ezberdinetan gordetzeko aukera izango duzu; fitxategi bat sortuko du eta posta elektronikoz jasoko duzu. Zerrenda ikusita, gordetzen duen guztiaz ohartuko zara. Eta deskargatutako fitxategiaren pisuak ikaratuko zaitu, ziur baietz…\nPribatutasun aukerak zaindu\nEgia esan, Googlek pribatutasun aukera eta ezaugarriak doitzeko baliabidea eskaintzen du. Kontrol-panelean partekatu nahi duzun edo ez guztien gaineko aukerak agertuko zaizkizu eta zuk erabakiko duzu nola jokatu.\nGooglen miaketa hau geldi zenezake neurri batean, beti ere, horrek ekartzen dituen beste onurak galtzeko prest bazaude.\nZure esku dago…\ndatu pribatuak datuak ezarpenak google google now googlek gordetzen duen informazioa pribatutasuna youtube\nTelefonoan memoria edukiera txikiarekin bizirauteko gida\nDisko gogorrak huts egin eta informazioa galtzea saihesteko neurriak


EGAk C1 - EEP - Euskararen Erakunde Publikoa - Euskal Herria -\nEGAk C1 azterketa\n2009tik Euskara Gaitasuna Egizatatzeko Dispositiboak bi azterketa-deialdi antolatzen ditu C1 bat mailan, Euskara Gaitasun Agiriaren C1 mailako agiria edo EGAk C1 eskuratzeko, udaberrian eta udazkenean.\nC1 maila, hizkuntza baten erabiltzaile gaituarena da, hain zuzen adituen mailaren aitzinekoa. EGA azterketak neurtzen ditu ahozko adierazpena eta entzunaren ulermena, irakurriaren eta idatziaren ulermena, baita bi pertsonaren arteko ahozko elkarreragina ere. C1 maila erdiesten duena, gai izan behar da era askotako testu luzeak irakurtzeko eta orobat, testu horietan esanahi inplizituak antzemateko. Badaki jariotasunez eta bat-batean gauzak adierazten, erranmolde egokia aurkitzeko ahalegin handirik egiten ari denik sumatzen ez zaiolarik. Hizkuntza malgutasunez eta eraginkortasunez erabil dezake, helburu sozial, akademiko eta profesionalekin. Testu argiak, ongi egituratuak eta xeheak ekoizteko gai da, baita gai konplexuei buruzkoak ere, testuaren antolaketa, artikulazio eta koherentzia-mekanismoak zuzen erabiliz idatzian eta ahozkoan.\nEGA azterketak neurtzen ditu ahozko adierazpena eta entzunaren ulermena, irakurriaren eta idatziaren ulermena, baita bi pertsonaren arteko ahozko elkarreragina ere.\nEGA azterketa euskara ongi dakien orori zuzendua: izan euskara etxean eta eskolan ikasi duena edo alfabetatua izateko bere baitarik landua duena, edota heldua izanki, euskaltegian ikasia duena.\nIzen emateak urtero martxoan eta agorril/irailean egin deitezke.\nAzterketak bi fase eta hiru proba mota ditu\nLehen egunean: proba idatzia eta entzunaren ulermena.\nBigarren egunean: ahozko ekoizpena.\nAgiria aitortua eta baliokidetua dute Euskal Autonomia Erkidegoko Eusko Jaurlaritzak eta Nafarroako Foru Gobernuak (EAEko 2010eko azaroaren 15eko 219 eta 2017ko urtarrilaren 20ko 138 aginduak eta Nafarroako 2010eko maiatzaren 12ko 77/2010 agindua).


Zinea, ostalaritza eta sormena berriz ere elkartuko dira hiru astez Santurtziko Film Laburren VI. Santurzine Jaialdian - Serantes Kultur Aretoa\nHasiera > Albisteak > Zinea, ostalaritza eta sormena berriz ere elkartuko dira hiru astez Santurtziko Film Laburren VI. Santurzine Jaialdian\nZinea, ostalaritza eta sormena berriz ere elkartuko dira hiru astez Santurtziko Film Laburren VI. Santurzine Jaialdian\nZine jaialdiak 583 ekoizpen jaso ditu lau kategorietan, horien artean Estatu mailako hamar eta Santurtzi mailako hamalau.\n“Ibiltariak” instalazio artistikoa, Manchesterreko Homeless Film Festivalarekin senidetzea eta Secret Partya, besteak beste izango dira berrikuntzen artean.\nSANTURZINE, Santurtziko Film Laburren jaialdiak 35 lan programatuko ditu, film labur, dokumental eta film luzeen artean, irailaren 28tik urriaren 20ra bitartean. Azken eguneko gauean itxiera gala burutuko da Serantes Kultur Aretoan.\n“Jaialdiak, urtero bezala, herriko kultura eta gizartea sustatu nahi ditu, ostalaritza, merkataritza eta zinea Santurtzin dagoeneko klasikoak diren ekimenekin batera uztartuz” adierazi digu Iñigo Cobok, Santurzineko zuzendariak, VI. edizioaren aurkezpenean. Ekitaldi horretan Danel Bringas Santurtziko Udaleko Kultura zinegotziarekin, Andoni Aranzabe Bizkaiko Amnesty International erakundearen Heziketa Saileko arduradunarekin eta Aitor Ipiña Bizitegi enpresako gerentearekin izan da.\nVI. edizioan 583 lan jaso dira Santurzinen eta 35 aukeratu dituztelau ataletan banaturik (Santurtzi, Estatu mailakoa, Ibiltariak eta Euskal Pantailak). Jaialdia hasi aurretiko egunean, ezusteko bosgarren atal bat aurkeztuko dute.\nGuztira, 14 film labur lehiatuko dira Santurtzi atalean eta hamar Estatu mailakoan. “Emanaldi bakoitza oso desberdina izango da, estilo ugariko film laburrak daudelako eta, lehenengo aldiz, emanaldi bakoitza bereiziko duen zigilua izango delako, adibidez, zuzeneko musika” esan digu Cobok. Aukeratu diren Estatu mailako lanen artean Javier Fesserren azken film laburra dago ; zuzendari horren “Campeones” filmak ordezkatuko du Espainia Oscar sarietan. Bestetik, zine eta telebistako aurpegi ezagunak ere izango ditugu film laburretan, besteak beste, Fernando Albizu, Melani Olivares, Adam Jezierski eta Carlos Chamarro.\nBi atal horien epaimahaia honako hauek osatuko dute: Itziar Ituño aktoreak, Karmele Soler makillatzaileak, Jerónimo García zuzendariak, Diego Pérez aktoreak, Mireia Gabilondo aktore eta zuzendariak eta Mikel Pagadi aktore eta gidoilariak.\nCalasanz, Kantauri eta Carmelitas zentroetako ikasleek Ibiltariak ataleko irabazlea aukeratuko dute.Atal horretan, aurten, armen salerosketa eta berorren ondorioak aztertuko dituzte Amnesty International erakundearekin batera. Jasotako lanen artean Argentina, Txekiar Errepublika, Espainia, Frantzia, Egipto, Siria, Alemania, Hungria, Ukrania, Irak eta Irlandakoak daude. Halaber, Santurzine XS-k berriz ere utziko die kamera lehen hezkuntzako ikasleei zinearen bidez hausnarketa egin dezaten.\nDIBERTSIO ETA HAUSNARKETARAKO PROGRAMA\nGainera, urriaren 11n, Secret Partya izango dugu, zeinetan bertaratzen direnek emanaldi “klandestinoa” ikusteko aukera izango duten oso leku bitxian, eta ez ditu hotz utziko; beste jarduera batzuen artean, Maisu jatetxean pintxo pote itsua arrakastatsua errepikatzeaz gain, “Ibiltariak” instalazio artistikoa izango da Gernika parkean eta jai bat Santurtziko Merkatari Batuak elkartearekin lankidetzan.\nJaialdia ofizialki irailaren 28an hasiko bada ere, hurrengo egunean, hilak 29, hasiera jaia ospatuko da Euskal Herria itsasontzian. Itsasaldirako sarrerak salgai daude Dixon’s tabernan (Itsasalde 17, Santurtzi) 15 eurotan.\nSanturtziko Karmengo Jaiak 2018\nJavier Santarénen “Habanan utzi nituen gauzak” izeneko argazkiko Erakusketa inaugurazioa


Hendaiako Sasiko gaztetxea hustea galdegin du prokuradoreak | Gizartea | Berria\nHendaiako Sasiko gaztetxea hustea galdegin du prokuradoreak\nIazko ekainean gaztetxea okupatu zutenak epaitu dituzte Baionako Auzitegian: isun ekonomikoa eskatu dute haientzat\nElkarretaratzea egin zuten atzo, Baionako epaitegi aitzinean. ISABELLE MIQUELESTORENA\nHendaiako (Lapurdi) gaztetxeak ekainaren 7ra arte zabalik segitzen ahalko du. 2016ko ekainaren 11n sartu zen Hendaitz gazte asanblada Orioko Etxea izenez ezaguna den eraikinera; urte bat bete lezake, beraz; baina geroa zalantzan du. Izan ere, gaztetxea okupatu zutenak epaitu zituzten atzo Baionako Auzitegian, eraikinaren jabeak —APHP Frantziako osasun instituzio publikoa— haien aurka jarri salaketaren ondorioz; ekainaren 7an emango dute epaia. Prokuradoreak eraikina hustea eta isun ekonomikoak galdegin ditu gazteen aurka: 1.500 euro kalte moralengatik, 500 euro okupazioak iraun duen hilabete bakoitzeko, eta alde zibilaren abokatuen ordainketa. «Jaso ditzakegun isunak eta gure abokatuari zor dioguna kontuan hartuz, 10.000 eurora iritsi daiteke zor izango duguna», adierazi zuen atzo Irati Fernandez gaztetxeko kideak.\nEkitaldi ugari antolatu ditu Sasiko gaztetxeak sortu zenetik honat. Hamaika jarduera eta bizipenek «herriaren zerbitzurako gune autogestionatu» baten eraikitzeko balio izan dutela zehaztu dute. «Horrelako proiektu askatzaileak posible direla erakutsi dugu, eta ez da gutxi», azpimarratu du Oneka Jauregi gaztetxeko kideak. «Urtebetez etxe huts eta abandonatu bat berritzea eta hari bizia ematea gaizki omen da, ilegalak omen gara». Hala eta guztiz ere, «txarretan ere positiboa ateratzen ere jakin behar delako», okupazioaren erabakiarekin eta izan ibilbidearekin «boteredun eta diruzaleei hordagoa bota» dietela adierazi dute, eta haien alde «gauza gutxi egiten duten herriko politikariak inplikarazi» dituztela. «Sasiko gaztetxea zoritxarrez hiltzen badute, bederen Euskal Herrian beste proiektu askoren sortzeko balio dezala», esan dute.\nRichard Irazusta izan zen epaitegira hurbildutako Hendaiako Herriko Etxeko ordezkari bakarra. Hendaia Biltzen abertzale plataformako kide eta herriko etxeko hautetsia da. «Hendaiako gazteekin aterabide normal bat asmatu nahi dugu; ideia batzuk baditugu», azaldu du. Epeen aldetik, xehetasun askorik ez du eman, baina zehaztu du ez dutela «afera» bere horretan utziko. «Baditugu etxe batzuk konpontzeko, aldatzeko; orduan, beste lokal horietan posible izango da aterabide bat aurkitzea, baina ezin da egun batetik bestera egin. Proiektu batzuk badira, eta mintzatzen ari gara», argitu du. Haren iritziz, Hendaian gaztetxe bat izatea «gauza normala» da.


Tamaina handiko piezen mekanizazioa 943 55 25 12 – 16 info@talleresmitxelena.com Irakurri gehiago...\nBertan prestatu eta eramateko janaria duen sukaldea, dendarekin eta salgai dauden beste produktuekin. Irakurri gehiago...\nLABEONDO Enkarterrian kokatutako aparteko landetxea da. Eraikina (XVIII. mendearen hasierako baserri zahar bat) 2004ean erabat birmoldatua: bost gela bikoitz eta banakako bi (denak bere bainugelarekin eta telebistarekin), berogailua, wifia, egongela handiak eta sukaldea ditu, denak ohitura zaharrean apainduak. Aparkaleku pribatua, lorategia eta berdegunea ere baditu, eserleku, pasealeku eta iturriz ornitua, lasai atseden hartzeko eta mahastietan, fruta-arboletan zein beste zuhaitzen artean Irakurri gehiago...\nTxara elikadura denda bat da, Arroa Behea auzoaren erdigunean dago kokatuta. Auzoari oinarrizko zerbitzu bat emateko sortu zen, baina baita auzoari bizitza emateko asmoarekin ere, auzoaren biziberritze prozesuaren baitan. Herritarrek egunerokoan behar dituzten elikagaiak eskeintzen ditu dendak, eta inguruko ekoizleen produktuak saltzeari ematen dio garrantzia. Janari denda bat izateaz gain, elikadura burujabetzara bidean, Txara kooperatibak gertuko produktuen kontsumoa, elikadura osasuntsua Irakurri gehiago...\nGetaria Apartamentuak-en 9 apartamentu turistiko ditugu, bi kokalekutan, Getarian bertan. Gure helburua gure herria ezagutaraztea da eta gure bezeroei ahalik eta oporraldi onena izaten laguntzen diegu, beti ere ingurugiroa errespetatuz: zaborrak birziklatzen ditugu, kontsumo baxuko argiztapena eta etxe tresnak ditugu, birziklatutako komuneko papera, birziklatutako sukaldeko trapuak, kafe kapsula konpostagarriak… Irakurri gehiago...\nInprimatze-zerbitzua duen publizitate-agentzia bat gara, ohiko inprimategi-zerbitzua, eskala handiko ekoizpena eta industria-formatuekin. Zerbitzuak: diseinua, inprenta, errotulazioa eta muntaketa, web orrien diseinua, SEO, SEM … Facebook Instagram Irakurri gehiago...


Brumadinhoko krimenaren lehen urteurreneko ordezkaritza – Tradener\nBESTE 272 OHE HUTS MINAS GERAISEN (Gaur8, Gara)\nUrtebete eta gero, Brumadinhoko kaltetuekin bat (Ataria)\nZaldibar, Brumadinho baino urtebete geroago (15-15-15) (portugués)\nBrumadinhoko hondamendia (Amalurra – Tolosaldeko ataria)\n(Gaztelaniazkoak) ¡Vinicius, Rodrygo, Reinier no valen tanto!\n(Gaztelaniazkoak) La casa de la palabra\n2019ko urriaren 25ean, meategi bateko hondakin toxikoak biltzen zituen urtegia hondatu zen Brasilgo Brumadinho herrian. 272 hildako izan ziren eta hondamendi ekologikoa izugarria izan zen. Euskal ordezkaritza bat izan da bertan hondamendiaren urteurrenean.\nBrumadinhoko urtegikoa Brasilek jasandako hondamendi ekologiko handiena izan zela diote. Tragedia hura ekologikoa soilik izan balitz bezala. Ez dago konparaziorik egin beharrik, baina, iazko udan bertan, suteek Amazoniaren zati handi bat suntsitu zuten: 29.944 kilometro karratu kiskalita. Parekorik gabeko dramak biak ala biak, egungo Brasilgo gizartearen bi zauri sendaezin. Hori guztia eskuin muturreko Jair Bolsonaro boterera iristearekin batera gertatu zen: Brumadinhoko krimena gertatu baino 24 egun lehenago izendatu zuten presidente Bolsonaro.\nHondamendia gertatu zen lehen egunetik, MAB Urtegiek Kaltetutakoen Mugimendua Brumadinhon izan zen, 2015eko azaroan estatu bereko Marianan izan zen bezala. Marianako esperientziarekin asko ikasi zuten. Handia izan zen bertan gertatutakoa. Orduan, konpainia hidroelektrikoei eta energia enpresei ez ezik, Vale meatzaritza enpresa handiari ere egin behar izan zioten aurre. Eta hori «beste liga bat» da, futboleko hizkera erabiliz gero.\nValeren boterea izugarria da Brasilen. Batez ere Minas Gerais estatuan. Meatzaritzaren ondorioz du estatuak izen hori. Vale konpainiak, berriz, Vale do Rio Doçe haranarengatik.\nMarianan egon zen MAB mugimendua, kaltetuei lagunduz. Baina ez horretan bakarrik: Brasilera egindako gure bisitan lekuko izan garenez, MAB enpresarekin izandako harremanetan bitartekari ere izan da. Batez ere kaltetuak antolatu ditu eta enpresari aurre egiteko prestatu ditu. Egunotan hildakoei negar egin diegu, baina, batez ere, Valeren eta botere politikoaren aurka borrokatu dugu.\nBrumadinhoko hondamendia gogorarazteko borrokan, urtarrilaren 21ean, Minas Gerais estatuko hiriburua izan zen protagonista nagusia, Belo Horizonte hiru milioi biztanleko hiria. Bertan daude erakunde arduradunen egoitzak eta Minas Geraisko botere politikoa. Protestaldia Aita Santuaren Plazatik abiatu zen, pankarta eta bandera artean. Vale konpainiaren krimenak kolpatutako Paraopeba ibaiaren arroan bizi direnen egunerokoaren berri eman ziguten: arrantzaleak beren sareekin, emakumeak ura eta otarrak eramaten, nekazariak lanean… Mila pertsona inguru abiatu ziren oinez, gehien-gehienak Brumadinhoko kaltetuak. Baita Marianako asko ere.\nCUT Langileen Sindikatu Bateratuko kamioi egokitu batek lagundu zuen martxa. Goiko zatia animatzaileak eta hizlariak bertan joan zitezen prestatuta zegoen, eta, behekoan, bozgorailuak zeuden. Kilometro bat egin eta gero, Justizia Auzitegia. Manifestazioak salatu zuen Vale konpainia kriminalaren aurkako ekinbiderik ez zela izan, baita enpresako zuzendaritzako kideen zigorgabetasuna ere: inortxo ere ez dute zigortu. Justiziak egun indarrean den prozesua azkartzea ere exijitu zuten. MABeko kide batek megafoniatik hitz egin zuen: «Zalantzan jartzen dugu kriminalei biktimei baino askoz ere gehiago entzuten dien Justizia honen papera». Ezin garbiago esan.\nOndoren, martxa ANM Meatzaritza Agentzia Nazionalera zuzendu zen, enpresen arau hausteak gainbegiratzeaz arduratzen den instituziora. Erakundeari gutun bat eman zioten ibiltariek, ikuskapenarekin lotuta hartzen ari diren neurriak zalantzan jarriz. Nagusi den komunikazio falta ere salatu zuten: prozeduren gainean eta kaltetutako komunitateekin. Presak behar bezala ikuskatzen direla bermatzeko langile gehiago falta direla ere salatu zuten. Ondorioz, inguruko komunitateen segurtasuna kinka larrian dago. Soilik zazpi pertsona arduratzen dira meategien estatuan dauden 840 presak gainbegiratzeaz. Horietako gutxienez 83 urtegi kolapsatzeko arriskuan daude.\nGeldialdia baliatuta, Levante Popular da Juventude taldeak Augusto Boalen herentzia aberatsari eta zapalduei buruzko antzerki lana taularatu zuen. Antzerkia erresistentziarako eta klase zapalduen askapenerako tresna gisa.\nBello Horizontetik Pompeura abiatu zen martxa, Paraopeba ibaiak igarotzen duen azken hiria San Frantzisko ibaiarekin bat egin aurretik. Ez da meategiko lokatzak zuzenean kaltetu zuen hirietako bat, baina, ibaia kutsatu egin zenez, krimenak kalteak eragin zituen bertan ere. Vale konpainiarentzat eta herritar askorentzat ez dira kaltetuak, baina argi dago bertakoek ere kalte larriak jasan dituztela. Horixe da MAB mugimenduaren helburua egun hirian: “kaltetu” kontzeptua zabaltzea, Pompeu kaltetutako lekuen artean sartzea eta bertako biztanleek horrela ulertzea, borrokarekin bat egin dezaten.\nMartxak hiria zeharkatu zuen, erdiguneko estilo kolonialeko plazan amaitzeko. Bertan megafonia ekipo bat prestatu eta kaltetuak beraien lekukotasuna eskaintzen hasi ziren. Pompeu bertako Queima Fogo kokagunean bizi den Tatiana de Menezes buruzagi komunitarioa MABeko ekintzailea da. Kameren aurrean mintzatu zen, iazko hondamendiaren aurreko bere bizimodua galtzeak eragindako amorru eta frustrazioa akuilu: «Valek mespretxuz tratatzen gaitu. Enpresak nahi duenari aitortzen dizkio eskubideak, bizilagunak elkarren aurka jarriz. Batzuei kalte-ordainak ordaintzen dizkie eta besteei ez. Komunitateen barruan gatazkak sortzea da helburua».\nProtestaldiaren antolatzaileek lehentasunezko tratua eskaini ziguten bisitan heldutako nazioarteko ordezkarioi. Kurdistango eta Euskal Herriko ordezkariak izan ginen hitza hartzeko ardura izan genuenak. Mesopotamiako Mugimendu Ekologistako Zilemek nazioarteko elkartasuna helarazi zien kaltetuei, eta bere herriak bizi duen setio bortitzaren berri eman zuen: Ilisuko proiektu hidroelektrikoa bukatzear da eta urek Hasankeyf 7.000 biztanleko hiri zahar eta sinbolikoa hartuko dute. Euskal Herritik heldutakoek egun batzuk lehenago Berrongo proiektuaren geldialdia erabaki zutela jakinarazi genien bildutakoei. Baita Yesako eta Zangozako egoera ere, bertan ere uholdeen mehatxupean bizi baitira.\nPompeutik protestaldia Juatubara joan zen eta, bertatik, Betimera. Ekitaldi publiko bat egin zen Betimen erakunde eta sindikatu askoren partaidetzarekin. Zalantzarik gabe, bakarra zen ekitaldiko izar nagusia: Lula. Azkenean, baina, eskualdean izandako ekaitzengatik, presidente ohiak ez zuen bertaratzerik izan.\nLeonardo Boff ingurumenaren aldeko ekintzaile eta Askatasunaren Teologiako pentsalari ezagunak erakarri zuen geure arreta. Eliza katolikoak zentsuratuko fraile ohia da. Boffen adierazgarritasuna ikaragarria da oraindik, jada 82 urte izan arren. Berarentzako ere oso argi dago Brumadinhoko krimenaren errua norena den: kapitalismoarena.\nUrtarrilaren 22an, martxaren une gorena Vale enpresaren tren terminalaren okupazioa izan zen. Bertatik, eskualdean eskuratutako burdina Espirito Santuko porturaino garraiatzen du trenez Valek. Eta, portutik, atzerrira. Beraz, azpiegitura hori ezinbestekoa da meatzaritza enpresarentzat Brumadinhoko burdina Brasiletik ateratzeko. Ekintzaileek azaldu zigutenez, ordu batzuez terminala itxita egoteak hedabideen arreta erakartzeko balio du, baita konpainiakoak urduri jartzeko ere, baina benetan enpresan eragiteko lau egun produkturik mugitu gabe izan beharko lirateke.\n2019ko urtarrilaren 25eko hondamendiaren lehen urteurrenean Brumadinhora gure elkartasuna adieraztera joan aurretik, ez genekien zer aurkituko genuen. Hondamendian 272 pertsona hil zirela kontuan izanik, minak eta egoerak gaindituko gintuela imajinatzen genuen. Halaxe izan zen. Hori bai, asko izan ziren espero gabeko gauzak ere. Nola ez, testigantzak oso hunkigarriak izan ziren. Bizitzari aurre nola egiten dioten ezagutu genuen.\nUrteurrenaren egunean bertan, Juliana Cardosok egin zigun ongi etorria, bere kasua azalduz: senarra eta bi seme-alaba galdu zituen. Gertatutakoa kontatzea kosta egin zitzaion, noski. Hautsi egin zen, enpresaren eta erakundeen aurkako amorruak jota. Hala eta guztiz ere, irmo kontatu zigun bere esperientzia, bertaratutakoen mikro eta kameren aurrean. Burdin meategi handiak eta hondakin biltegiak bertan jarraitzen zuten. Egunero sarraskia gogoraraziz. Egunero mehatxagarri.\n2020ko urtarrilaren 24an izugarrizko euri jasak egin zituen Minas Geraisen. 30 hildakotik gora izan ziren eta urtegiek eragindako arriskua beti hor dagoela gogorarazi ziguten. Pentsa, Brumadinho eta 2015ean hondamendia eragin zuen Mariana ez ziren agertu ere egiten arriskuan zeuden urtegien zerrendan. Eta oraindik asko dira arriskuan daudenak, beren antzinatasunagatik edo erabat beteta daudelako. Minas Gerais estatuan 840 urtegi daude, eta horietako 83 daude arriskupean.\n2019ko otsailaren 8an, Valek 239 pertsona kanporatu zituen Gongo Soco meategiko urtegiko eremutik, Barão de Cocaisen (Minas Gerais), eta, egun horretan bertan, ArcellorMittalek gauza bera egin zuen Serra Azul presatik gertu bizi ziren beste 65 lagunekin, Itatiaiuçun (Minas Gerais). 2019ko maiatzean, Gongo Soco meategian, 500 pertsona kanporatu zituzten beste alarma batengatik. Uztailean beste presa bat kolapsatu zen Quatin, Bahiako ipar-ekialdean. Gure datuen arabera ez zen hildakorik izan, baina 350 familiak euren etxeak utzi behar izan zituzten.\n2019ko amaieran, 54 presa debekatu zituen ANM Meatzaritza Agentzia Nazionalak Egonkortasun Baldintzen Ituna ez betetzeagatik edo ez onartzeagatik; horietako 33 Minas Geraisen daude (16 dira Vale konpainiarenak). Forquilhakoan, urriaren 31n, larrialdi protokoloa aplikatu zuten. 2019ko azaroaren 5ean jakitera eman zen Valek ez zuela indarrean jarri Meatzaritzako Presen Segurtasuna Kudeatzeko Sistema Integratua Brumadinhoko Corrego do Feijão urtegian, baita informazioa faltsua eman ziola ANMri. Valek bazekien Brumadinhon kolapsatutako urtegia egoera txarrean zela.\nMAB Urtegiek Kaltetutakoen Mugimenduak kritikatu duen beste alderdietako bat ANMk urtegiak monitorizatzeko eta, beraz, segurtasuna zaintzeko kontratatutako langile kopuru txikia da: zazpi besterik ez Minas Gerais osorako (840 urtegi daude estatu osoan). TCU Kontuen Auzitegi Federalaren txosten baten arabera (funts publikoak gainbegiratzeaz arduratzen den organoa), ANMk 384 funtzionario beharko lituzke. Beharrezko langileen bosten bat baino ez ditu ordea, 79. Brumadinhoren hondamendia gertatu zenean 74 zituen.\nBrumadinhon 272 biktima izan ziren. Familiek hondamendiaren urteurrena gogoratzeko egindako ekitaldian izan ginen. Ez dute falta bakarrik senide maitatua, zuzenekoa, baizik eta ezagunak ziren beste asko: lagunak, lankideak, herrikideak… Min jasangaitza komunitate osoarentzat, baina partekatua. Oso zaila da hori imajinatzea ere, zailagoa txukun azaltzea, gutxitan gertatzen baita horrelako zerbait gerra edo hondamendi naturaletan ez bada. Hiletetan batzuek 272 biktimen kamisetak zeramatzaten. Oso txikiak izan behar dira erretratuak kamiseta berean hildako denak sartzeko. Hor konturatzen zara zein kopuru handia den! Imajinatzen zaila delako: Marianako hondamendian 18 izan ziren hildakoak, eta asko dira. Baina 272… hamabost aldiz sarraski hura, min hura.\nBeste familia batzuek hildakoaren argazkia zeramaten: aitonarena, seme batena… Biktima bakar batek pertsona asko kolpatzen ditu, eta hor ere ikusten duzu minaren benetako neurria. 272 aldiz biderkatuta.\nSentitzen ari ginen emozioaren adierazlerik garbienak egun hartan elizan jarritako argazkiak izan ziren. 272 zenbakiek magnizidioaren proportzioa islatzen zuten. Hildakoen aurpegiek pertsonak erakusten zizkiguten zenbaki hotzen atzean. Enpresarentzat lan egiten zuten gizonezkoak ziren gehienak, gazteak. Izan ere, lokatz hiltzailea meatzaritza enpresaren bulegoetara, langileek bazkaltzen zuten jangelara eta auto eta makinetara heldu zen lehendabizi, lanean ari ziren bitartean edo hamaiketakoa egiten ari zirela.\nAzpimarratzeko beste kontu bat: erakutsitako argazki guztiak familia albumetakoak ziren, posatuz ateratzen ditugun argazki horietakoak, irribarre batekin, gure aurpegirik atseginena erakutsiz, lasai-lasai gaudela. Jakina, argazkiok kontraste ikaragarria egiten dute errealitate beldurgarriarekin, herritarrek bizitako esperientziarekin.\nHilotzak helikopteroz eraman zituzten elizaren kanpoko zelaira (futbolean jokatzeko ateak ditu), gorago dagoenez, lokatzaren eraginik jasan ez zuen tenplura. Horietako asko desagertuta egon ziren denbora luzez. 11 lagun oraindik ez dituzte aurkitu. Batzuei hankak eta bestelako gorputz zatiak falta zitzaizkien, eta oraindik badaude sailkatu ezin diren gorpuzki asko. Sekulakoa izan zen lokatzaren indarra, dena arrastaka eramateko adinakoa: meategiko eraikuntzak, makineria, azpiegiturak…\nGorpuak utzi zituzten eremu berean bildu ginen haiek omentzeko elizkizunean. Eskutik heldu genion elkarri. Hitzak, kantu ederrak, Brasilen bakarrik dakiten bezala, eta minutu bateko isilunea, betiereko bihurtu zena. Minutu bateko isilunean, kanpai hotsak. Orduan ulertu genuen, gure isiltasunean, elkarri lotutako min horretan, hildako bakoitzari zegozkiola kanpai hots horiek. Badakizu zenbat diren 272 kanpaikada? Asko dira. Gehiegi. Etengabe entzuten dira. Betiereko. Mina handituz joan zen. Negar-zotinek eta malko xurgatuzko koru batek lagundu zituzten kanpai hotsak, tragediaren dimentsioa gogora ekarriz. Amaigabeak egin zitzaizkigun une gogorrok. Senideentzat jasanezina izan zen.\nImajinatzen dut ezerk ezin dituela senitartekoak kontsolatu. Eta min partekatuko egun horren ostean, gutxienez jakingo dute ez daudela bakarrik. Besoak gurutzatuta jarraitzen dugu, egun hartako eguzki ikaragarriaren azpian, aste hartako euri-jasen pean. Momentuan sumatu ezin diren gauzak dira.\nLokatz uholdea herriko eraikinen gainera erori zen. Pentsa, gorpu zatiak agertzen dira oraindik ere egun, lokatz metro askoren azpian lurperatuta geratu baitziren hildakoak, eta, horrek, zaildu egin baititu gorpuak berreskuratzeko lanak. Hasieran hildakoak ehun pasa zirela zabaldu zen eta beste hainbeste desagertu zeudela. Desagertuak, denborarekin, hildako gisa zenbatzen hasi ziren gorputz zatiren bat agertzean. Baina lan horrek aurrera jarraitzen du, eta, egun, oraindik ere 11 pertsona daude identifikatu gabe. Bitartean, familia askok gorputz zati bat baino ez dute lurperatu: hatz bat, esku bat… Horrek guztiak min handiagoa eragiten die biktimei.\nBerriak, Elkartasuna, Kanpainak


udalekuak 2018 Archives - Abierto por vacaciones // Uda Astindu 2019 - PORTUGALETE - Oporretan Zabalik // Uda Astindu 2019Abierto por vacaciones // Uda Astindu 2019 – PORTUGALETE – Oporretan Zabalik // Uda Astindu 2019\nPosted on 15 uztaila, 2019 by udalekuak\nAste honetan Aro modernoa ezagutuko dugu. Horretarako tailer desbedinak egingo ditugu: Henna, maskarak, slime, pysslas… Ekintza bereziak hauek izango dira: Txikiak: Asteartean parkeetako ruta izango dute, asteazkenean eskolan geratuko dira patinekin eta ostegunean igerilekura abiatuko dira. Ertainak: Asteartean igerilekura joango dira, asteazkenean patinekin egongo dira eta ostegunean parkeetako ruta egingo dute. Nagusiak: Asteartean bilbora joango dira scape room egitera, asteazkenean patineekin eguna pasatuko dute\nPosted on 12 uztaila, 2019 by udalekuak\nPosted on 11 uztaila, 2019 by udalekuak\nGaur beroa asko egiten zuenez hainbat ur ekintza egin ditugu Txikia eskolan geratu gara eta lehengo margoekin urezko mural bat egin dugu. Gero eguzki asko egiten zuenez, urezko ekintzak egin ditugu. Oso ondo pasatu dugu Ertainak eta Nagusiak ordez, Portugaleteko igerilekura joan gara bero handiko egun hau ondo pasatzeko\nPosted on 10 uztaila, 2019 by udalekuak\nGaur ekintza berezien eguna izan da udalekuetan. Txikiak eta Ertainek jarrilleros sakibaloi taldeareik egon gara eta nagusiak Dock 39-ra joan gara eguna pasatzera\nErdi aroarekin jarraitzeko txikiak play mays-ekin gure dorreak eta gazteluak egin ditugu eta gero erdi aroko jokoak egin ditugu Ertainek gure zalduna propioa egin dugu eta txikiek bezala erdi aroko jokoak egin ditugu gero Nagusiek esgrima egin dugu eta hainbat espatak ikusi ditugu eta gero gure frogak egin ditugu espatekin\n3º ASTEA 1º EGUNA\nPosted on 8 uztaila, 2019 by udalekuak\nAste honetan Erdi Aroan sartu gara Txikiak erdi aroako saldadu bezala, gure ezkutua egin dugu Ertainak eta nagusiak lehenengo gure gaztelua egin dugu eta gero Espainia konkistatzeko joko bat egin dugu


Antxiña, basetxe zaar baten, ama-alaba batzuk morroe bategaz bizi ziran. Ama-alabak emakume beargiñak ziran; egunez, beintzat, soloko lanetan bizkor eta zintzo jarduten eben; illuntze-ondoa asita, barriz, etxeko lanak eginda gero, eskaratzeko supazterrean goruetan jarduten eben.\nEtxeko andrak bakarrik ez, baita morroea bera be, lanak egiten ez zan mutil makala. Laietan, bedar-ebagiten eta abar, danean danera ekiana zan; eta, batez be, iñok egiñiko gauzeari oker edo zuzen antza emoten, mutil berezia. Orretan autsak eta mautsak eukazana; begi ta belarri, adi ta zuur ebillen beti.\nAma-alabak, egunez soloko lanak zeatz eginda gero, gabaren illuna mendian-beera astiro-astiro etorten asten zanean, eskaratzeko supazterrean jesarten ziran; eta, goru ardatzak eskuetan artuta, bertatik ari piñak egiten asten ziran.\nEta au, ori ta bestea esanaz, gaberdirarte-edo egoten ziran beti. Mutilla be eurakaz egoten zan; eta arek artozuriketan jarduten eban.\nBaiña bein gaberdi-aldia eldu ezkero, mutilla, orduko nekatuta ongo zala-ta, lotara bialtzen eben. Eta ama-alaba biak, mutillak alde egitean, ixil-mixilka supazterrean ixil kontuetan jarraitzen eben; eta, gaberdi-gaberdia eldu bear zan une itzalean, ama-alabak, goru-ardatzak berton-beera itzita, etxetik at (kanpora) joaten ziran.\nEuren morroea, baiña, kokoloa izan ez, eta kokoloa ez zelako, bere etxeko ama-alabak gaberditzarretan etxetik kanpora joaten zirala, beingoan igarri eban. Eta orduan, aren jakingurea! «Andra orreik gaberditzarretan, ¿nora arrano joaten ete-dozak...? iñoan bere kolkorako. Olakorik!, andrak gabean etxetik kanpora...! Ez, ba... neu ba-nok neu, eta iñor ba-dok berau, gau-txori denganiño orreik norantz egaztatzen diran, gaur gabean berton jakingo yoat... Olan ezjakiñean ezetara be ezin bizi naitekek..., ogia zelako lagunakin jaten yoadan be ez yakiat-eta...»\nMutillaren logeleak ate bi eukazan, eta ate bietarik bat eskaratzari eutsala eukan. Eta gure mutilla, gau aretan, bere jakingurea asetearren, atearen giltzulotik begi ta belarri eskaratzean egozan ama-alabai adi-adi jarri zan.\nAjaja...!, au don gabaren ederra; au don gabaren baltza...! esan eban amak barre-santzoka.\nUjuju...! Auxe gau miragarria... Guztia illun, eta izarrak argitan dantzan eta dantzan... egin eban deadar alabeak santzoka.\nIjiji ta ajaja... ortik-zear aize-bitsetan ibilteko gabaren egokia... esan eban atsoak barriro.\nBitartean, barriz, morroea, bere etxekandrak sutondoan egiten eben guztiari adi-adi egoan. Giltzulotik entzun, eta giltzulotik ikusi egiten eban.\nGaberdian-edo, atsoak laratzuan topin andi bat imiñi eban; topiña, ora baltzez bete-beterik egoan. Eta, oinkada ixillez joan yoian gaba zaarrak, arinka etorren gau barriari bere lekua itzi bear izan eutsan une-unean, ama-alabak euren oiñak topiñeko ora-baltzez igurtzi ebezan, biak batera iñoela:\nSasi guztien ganetik\neta odei guztien azpitik,\narantz arnasa baten,\neta onantz beste baten...\nEta beste bagarik, ama-alaba biak, kezuloa-gora abiadan, gau illunaren altzoan, aizeak zearkatuaz, Petralandako akelarrera joan ziran.\nGuzti ori begi-argiz ikusita, atostean adi egoan mutilla, ikaraz jarri zan; bere etxekandrak sorgin-sorgiñak zirala igarri eban-eta. «Petralanda-ra gabez joateko, sorgiñak edo «pamerialak» izan bear, bai...», iñoan.\nBiaramon-goizean, egunsentiak egun barriaren argia ekarri orduko, gure ama-alabok supazterrean goruetan ziarduen. Eta gau guztia orretan igaro bai-leben, arretaz lanean ziarduen, morroeak ezertxo be ez ekialakotan.\nEta egur orretan, gure ama-alabok, batak eskuko miña eta besteak ankakoa eukala-ta, gau-leenean ogeratu ziran. Mutilla, barriz, sutondoan artazuriketan geratu zan; artaburuak garaundu, eta txorokillak sutan erreten ebazala, sutondoko bero gozoan pozez egoan.\nEta gaberdiko une itzela eldu zanean, mutilla be, jakingureak errime jota, bere etxekandrak egiten ebena egiten asi zan. «Petralanda-n zer dagoan be ikusiko yoagu, ba, arranotan...» iñoan berekautan.\nEta orretarako, berak be, topin andia bera laratzuan ipinita, oiñak ora baltzez sekulako ondoen igurtzi ebazan, ben-ben agin-artean esaten ebala:\neta odei guztien ganetik,\narantz arnasa erdiz...\nEta ori esanda, mutilla be kezulotik gora abiadan joan zan, eta... esan ebana oker esan ebalako, bere etxekandrak lez arnasa baten aize-zearka ez zan Petralanda-ratu: «Sasi guztien ganetik eta odei guztien azpitik» esan bearrean, «sasi guztien azpitik eta odei guztien ganetik» esan eban-eta.\nOker-esate ori zala, gure mutillak, sasitzarik-sasitza ta otatzarik-otatza joan bear izan eban; eta ori zala-ta, aren negarrak eta aren uluak bide guztian...!\nAlako baten, baña, bidean alan ordu bi luzeak eginda, aurpegia ta gorputz guztia odolduta ebazala, garrasi baten Petralanda-ratu zan. Eta Petralanda-n sorgiñak batzarrean egozala aurkitu ebazan. Bertan, ikusteko sorgin pilloak ikusi ebazan; eta arein arteko bat, «sorgin-nagusia» izenaz ezagutzen ebela konturatu zan. Eta «sorgin-nagusia»ri, batzarraren amaieran, enparadu sorgiñak mun egin eutsoen.\nEta gure mutillak, orretarako bere txandea eldu yakonean, sorgin-nagusiari, arrapaladan joanda, bizkarretik burduntzi gorri bat sartu eutsan. Orduan, ango zaratea ta ango deadarra...!\nOrrenbestez, sorgin guztiak asarre gorritan jarri ziran; eta areitariko sorgin mee batek, mutilla ostikoaz jota, morroe egoan basetxeko teillatu-txuntxurrera jaurti eban amorruz beterik. Arantz ordu bi luzeetan joan izan ba-zan be, orantz, berak esan ebanez, arnas-erdiz eldu zan.\nGero, teillatuan negar-muzkurioka asita, kezulotik beingo baten etxeratu zan. Eta goiz aretan mutilla, gorputza ezin-geiago jota eukala-ta, etxekandrai ezertxo be esan bagarik, ogera joan zan. Ama-alabak, baiña, arek egin ebanaren barri Petralanda-ra ostera bat egiñaz bakarrik jakin eben. Eta, alako okerkeria euren «sorgin-nagusia»ri egin eutsalako, amorruz jarrita, agiraka garratzak egin eutsoezan.\nMutilla bera be, orrenbeste agiraka entzutean, asarre jarri zan; eta alako andra sorgin-petralakaz batera bizi be ez ebala nai-ta, zor eutsoezan amar urteko soldatak eskatu eutsezan: urte orretan, lan-saritzat bein be ezertxo ez eutsoela emon-eta.\nOrduan, ama-alabak, mustur-okerrez izanda be, amar urteko soldatak egun gutxiren barruan emon bear izan eutsoezan. Eta ganeko egun baten, morroe-mutilla, amar urteko lan-saritzat «eun edukat eta mandarra» artuta, etxe aretatik pozez beterik aldendu zan. Orrenbeste diruaz basetxe bati eltzeko asmoz joan zan, basetxe baten nasai-nasai bizi izateko.


Zorren zatiketa/ Fraccionamiento de deudas\nAlkateak, zergadunak hala eskatuta, zorren ordainketa geroratu edo zatikatu ahal izango du zordunaren egoera ekonomiko eta finantzarioak, Udalak zuhurtziarekin aintzat hartuta, ordainketa egitea eragozten badio aldi baterako. Zatiketa edo geroratze hori eskatzeko jarraitu beharreko urratsak xedatze da izapide honen helburua.\nBai borodatezko bai derrigorrezko epealdian 150 € baino gehiagoko zorra eukita, zatiketa edo geroratzea eskatu nahi dauan edozeini.\n150,00 eurotik beherako zorrak ezin izango dira.\nOrdainketa geroratzeko edo zatikatzeko gehienezko epea 20 hilabetekoa izango da.\n800,00 eurotik beherako zorrak:\n- Zatikapena: Ez da egokia.\n- Gerorapena: 150 eta 300 euroren artean......................: 1 hilabete\n301 eta 500 euroren artean......................: 2 hilabete\n501 eta 800 euroren artean......................: 3 hilabete\nOrdainketak geroratu edo zatikatu ahal izateko, nahitaezkoa da eskatzaileak geroratu edo zatikatutako zorren ordainketa helbideratzea.\n800,00 eurotik gorako zorrak:\n- Zatikapena: 800 eta 3.000 euroren artean....................: 6 hilabete\n3.001 eta 12.000 euroren artean..............:12 hilabete\n12.001 eta 24.000 euroren artean............:16 hilabete\n24.001 eurotik aurrera..............................:20 hilabete\n- Gerorapena: 800 eta 3.000 euroren artean....................: 6 hilabete\nZordunak aldi exekutiboan ordaintzeke dituen eta geroratuta edo zatikatuta ez dauden zorren guztizkoa geroratu edo zatikatu beharko da, salbuespenik gabe.\nEzohiko kasuetan edo interes publikoko arrazoiengatik, ezohiko gerorapenak edo zatikapenak onartuko dira.\nGerorapena edo zatikapena borondatezko aldian nahiz aldi exekutiboan onartu ahal izango da.\nErabakia hartzeko epea: 2 hilabete eskaria hartu denetik.\nEpe horretan ez bada hartzen erabakia isiltasun negatiboa dagoala ulertu beharko da.\nEz dago tasarik, dohaineko tramitea da.\nGerorapenentzat ez da bermerik eskatuko zor den guztizko zenbatekoa 6.000,00 eurotik beherakoa denean.\nOrdainketa geroratzeko edo zatikatzeko eskariari uko egiten bazaio, berandutzako interesak likidatuko dira borondatezko aldia amaitzen den unetik ebazpen ukatzailea ematen edo ordainketa gauzatzen den unera arte igarotako denboragatik.\nGeroratutako zenbatekoa ez ordaintzeak aldi exekutiboaren hasiera ekarriko du ordaintzeke dagoen guztia kobratzeko.\n010 zenbakira deituta, beharrezko informazio guztia eskeini daikeoke herritar zein interesdunari. Ezingo dau bide honetatik tramitazioa hasi baina hasi aurretik jakin beharreko guztiaz jabetzeko aukera eskaintzen jako. Kasu gehienetan, zehatz mehatz kasua aztertu ahal izateko, udal Diruzainagaz hitzordua hartzea gomendatzen da eta telefonoz hitzordu hori hartzeko aukera eskaintzen jako, eskaria egiterakoan, salbuespenik aplikatzerik dagoen ere azterturik eukiteko beta eskaintzeko interesdunari.\n010 zerbitzua Bermiotik kanpo erabiltzekotan 946179100 zenbakira deitu behar da.\nstelehena, eguaztena eta barikua: 08:00-15:15\nEskaria izenpetuta eta jagokon agiri guztiak erantsita, antolakuntza@bermeo.eus helbidera bideratu daiteke, sarrera emon eta Diruzaintzara bialdu eta tramtiazioa hasteko.\nGai honen inguruan pertsona arduradunagaz hitz egiteko HITZORDUA ESKATU DAIKEZU tramite honen erantzulearekin (Diruzaina)\nIN-03: Eskaera Orri Orokorrean: Dokumentu honetan jartzen dira kariak, arrazoiak, zergatiak eta zer egin nahi dan, zatiketa edo geroratzea.\nAF-E 01/ Ordenantza fiskal orokokorra\n215/2005 FORU DEKRETUA, Bizkaiko Lurralde Historikoko zerga-bilketari buruzko araudia onetsi duena


K. Santamaria: Â«Gerrak ezabatzearen aldeko burrukak denbora asko hartu dezake, baina ezin dugu etsiÂ»\nIntelektual donostiarrari gertagarria iruditzen zaio herrialde islamiarrak elkartzea eta fronte bat osatzea mendebaldearen aurka.\nÂ«Humanitateen atzerakadaÂ» salatu eta bizi garen gizarte postmodernistan Â«moralak eta etikak beren lekua berreskuratu behar dutelaÂ» aldarrikatzen du Karlos Santamariak. Kristau pertsonalista, bakearen aztertzaile eta pazifista komentzitua, Eusko Ikaskuntzak Â«euskal kulturaren alde emaniko bizitza osoko bere lanagatikÂ» eman berri dio Â«Manuel Lekuona 1991Â» saria. Â«JakinÂ»ek ere, bere aldetik, omenaldi modukoa eskaini dio bere azken alean. Pasa den abenduan 81 urte eginak dituen intelektual donostiar honekin mintzatu gara egun-egungo gaiez.\nKurrikulum luze bezain trinkoa darama bizkar gainean Karlos Santamariak. Eusko Ikaskuntza eta Euskaltzaindiko kide, doktore da Zientzia Exaktutan. Estatistika eta algebra lineal irakasle ohia Donostiako EUTGn, makina bat lan egin izan du euskararen eta Unibertsitatearen alde. Donostiako Ikasketa Zientifikotarako Erakundeko bultzatzaile, Petrokimika Fakultateko kontseilukide, Santo Tomas Lizeoko sortzaileetakoa, Donostiako Nazioarteko Solasaldi Katolikoetako zuzendaria, Pax Christi-ko nazioarteko idazkaria eta Eusko Kontseilu Nagusiko Hezkuntza sailburua ere izan da.\nIkerketa anitz egin du, bestalde, gizarteaz eta bakea eta armei buruz. Argitaratu dituen liburuen artean Â«Jacques Maritain y la polÃ©mica del bien comÃºnÂ», Â«Espiritualidad y polÃticaÂ», Â«L'Ã©tat idÃ©alÂ», Â«El desarme nuclearÂ», Â«La Iglesia hace polÃticaÂ» eta Â«Research of a Concept of PeaceÂ» aipa daitezke. Â«Zeruko ArgiaÂ»n, Â«JakinÂ»en eta Â«AnaitasunaÂ»n ere idatzi zuen, besteak beste.\nPazifistatzat definitzen duzu zeure burua. Jende mota elkarrengandik arrunt desberdinak entzuten ditugu pazifistak direla esanez. Zer da zuretzat pazifista izatea?\nNire ustez, pazifista izatea erizpide bat, kriterio bat izatea da historiaren aurrean; jarrera bat hartzea gizakien arteko gatazka guztien aurka eta arrazoiaren alde. Izan ere, gauzak arrazoiaren bidez konpontzen dira egiazki eta ez bestela; burrukak, ahal delarik, uxatu eta baztertu egin behar dira. Jakina gizakia gauza txikia dela, eta pertsona bakoitzaren iritziak ez duela oihartzun handirik, baina kontzientziatzeak eta denek batera jokatzeak ekarriko digu oihartzuna. Pazifismoak, beraz, aktiboa behar du izan. Helburuak, urrun ikusten badira ere, ezin dira alboratu. Ezin da Â«Gerrarik ezÂ» oihukatu eta gero, uzkurtuz, Â«egin dezatela nahi dutenaÂ»rekin jokatu.\nBadirudi insumisioaz ari zarela.\nNik sinpatiaz ikusten ditut insumiso eta eragozleak. Ez da eurena jarrera erraza. Bide bat da, jarrera aktiboa armada guztien aurka, pentsamolde eta joera militaristak baztertzen joan gaitezen.\nPosible al da hori? Gaia aipatutakoan, utopia hitza atera ohi da sarritan.\nNik uste dut posible dela. Ez da bapatean egingo, jakina, baina egingo da. Arazoa da indar handiak daudela gerraren alde: armagileak, indar ekonomikoak... Indar horiek, isilka, gerraren alde ari dira. utopia aipatu duzu. Errealitatea ukatzea da utopia. Nik, ordea, ez dut errealitaterik ukatzen. Errealitatetik abiatuz, bakearen ideiak defendatzen ditut.\nBazirudien mugimendu pazifistak eta bakearen baloreak aurrerakada nabariak egin zituela, baina berriz ere erori da gizakia gerlaren amildegian.\nHala da tamalez. Baina kontuan hartu errealitate historikoa konplexua dela oso. Historia gauza xinplea bailitzen hartzen du askok, eta ez da honela. Esate baterako, zenbat jende egon da historian zehar esklabutzaren kontra? Eta noiz lortu da ezabatzea? Duela oso gutxi. Orain inork ez du pentsatzen esklabutza berriz ere etorriko denik. Beste esklabutza formak izango dira, baina aldaketa, nabaria izan da, nahiz eta horrek denbora asko hartu duen. Gerrak ezabatzearen aldeko burrukak ere, denbora asko hartu dezake, baina ezin dugu etsi.\nBeldur ginen Golkoan hasi zitekeen gerlaz. Orain, hasia delarik, nola begiratzen dio egoerari bakea eta armen arazoa ikertu duen zu bezalako pertsona batek?\nEgia esan, ez dakigu zer gertatuko den. Orohar, izugarri tristea da berriz ere ikustea gerrak bukatu ez direla. Bestetik, arma nuklearrak ere egon hor daude eta gizakiak gizaki izaten jarraitzen duenez arma hor duelarik inoiz erabili dezake. Momentu hori orain izango al da? Orain ez bada gertatzen, aurrerago gerta daiteke. Eta inoiz arma nuklearrak erabiliz gero, txikizioa ikaragarria litzateke.\nNire ustez gerra laburra izango da honakoa. Baina amaitu arren, beste gatazka bat geratzen da: islamismoarena, integrismo islamiarrarena. Nire ustez, gerra honekin esnatu egin da islamismoa. Masa handia dira, 800 milioi pertsona. Oraindik banatu samarrak daude, baina abiatzen direnean, indar handia egingo dute munduan eta alboratu dezakete piska bat mendebaldeko kultura. Gertagarria iruditzen zait herrialde islamikoak elkartzea eta fronte bat osatzea mendebaldearen kontra. Historiaren norabide berri bat litzateke.\nEz daude, ordea, herrialde islamiar guztiak Sadam Hussein-ekin. Azken finean, beste nazio islamiar bat eraso du. Bere burua islamiarren buru legez aurkezten du eta aurre egin dion Fahd errege saudiarrari Â«traidoreÂ» deitu dio.\nBai, Â«traidore kausa islamiarrariÂ». Hori esan du hain zuzen. Eta baliteke zilegi izatea hori esatea. Ez dut esaten hala denik, Estatu Batuekin elkartzea holakotzat hartzea posible dela baizik.\nGerla, orduan, islamiarren eta mendebaldarren arteko burruka litzateke.\nHolako zerbait. Milenioaren amaieran, esnatzen ari da islamismoa. Hori ari da ikusten gerra honetan. Orduan, gerra hau amaitzen bada ere, Islama esnatzea —beste gerra hori— ez da geldituko. Eta ez diot txarra denik. Hori ikusteke dago.\nGerla desberdinak ari dira, beraz, suertatzen golkoan. Gerla militarra galduko balu ere, Sadam-ek bestelako etekinik atera dezakeela ari zara esaten.\nNik uste potentzia bakoitzak jarrerak aldatu beharko dituela, Jordaniak, Egyptok, etab. Herri islamiar batzutako buruzagiek jarrera bat hartu dute, baina piskaka aldatu beharko dute, herriak, bertako biztanlegoak, hala eskatzen dielako.\nGerraren Â«alde positiboakÂ»\nZer erantsi edo aldatuko zenioke egungo gizarte modernoari?\nNire ustez edozein gizartetan beharrezkoa da moral bat izatea eta gure gizartean, momentu honetan, morala baztertua dago. Gaurko kultura, postmodernismoa delakoa, moralarik eta etikarik gabe dabil eta horrek bide txarra dirudi. Nabaria da humanitateen atzerakada. Izan ere, gaurko zibilizazioa teknika da. Eta neroni, argi eta garbi, morala eta etikaren alde nago. Baina ez naiz pesimista. Historia beti izan da hola. Berritasunak oraindik ikusten ez baditugu ere, ziur naiz gauzak aurrera egingo dutela.\nZuzpertze morala ezinbestekotzat aldarrikatzen duzu. Baina, nola egin?\nPostmodernismoarekin ideologiarik ez da eta filosofia, guzti hori, baztertu egin da. Lehen bestela zen. Ortega, Unamuno eta holako pertsonak ez dira gaur esistitzen. Gaur ideia filosofikoek ez dute interesik. Ongitasunaren gizarte honetan, ongi bizitzea, ongi jatea dira helmuga. Alde horretatik, gerra bat ez litzateke hain txarra izango, gauzak bere tokian jartzeko. Izan ere, gerra guztiek gauza positibo bat izaten dute: jendeak asko ikasten du.\nJaurlaritzak burutu beharreko batailak\nEuskal Autonomi Elkartean gobernu berria osatu nahian dabiltza. Azkenean, badirudi sozialistak oposiziora doazela eta EA gobernura.\nNi, argi eta garbi, gobernu abertzalearen alde nago. Beste biderik ez dagoela uste dut. Ez diot frente politika egin behar denik, baina bai politika irmo eta errealista. Sozialistak, oraindik, nazionalismo espainiarraren menpe jokatzen dute, konturatu gabe batzutan. Eurak ez dute uste, baina beren jarrera Espainiaren defentsa, espainiar batasunaren defentsa da. Eta Espainiak ez dauka eurak eman nahi dioten izaera dogmatiko hori. Espainia kendu daiteke, aldatu daiteke. Ez dira Euskal Herria konprenitzera heltzen. Gauza bakarra eskatzen diot gobernu berriari: joka dezala adimenez eta ez pasioz. Harreman ahalik eta onenak bilatu ditzala estatu espainiarrarekin.\nZein ekarpena eskaintzen dio EAk gobernuari PSE-PSOEk eskaintzen ez ziona?\nJarrera gardenagoa, Gizarte Segurantza eta beste zenbait gauzaren aurrean. Igoal ez da ezer lortuko, baina jarrerak irmoagoak izan behar dute. Madrilen ezetz badiote, ikusiko dugu. Azken finean, batailak irabazi edo galdu egiten dira, baina egin egin behar dira. Ez badugu sekula batailarik planteatzen, normala da gauza batzu sekula ez lortzea.\nZein iritzi duzu autobideaz?\nGai politikoa da, trixtea, izan ere. Nire ustez, gauza ekologikoak garrantzi gutxi du hor. Aitzekia izan da istilu politikoa sortzeko. Egon litezke arrazoi ekologikoak, baina ez dira pisurik gehien dutenak. Uste dut Gipuzkoako Aldundiak ondo aztertu duela arazoa eta ekologiak bost axola diela, behar bada ez guztiei, baina bai autobiaren kontra ari den jende askori.


Zaila baino zailagoa\n10 maiatza, 2021 Aliritzian, Iritzia 333\nIstorio bat kontatzera nator. Demagun bikote gazte ekologista batek gurasoenetik joateko aukera izan duela halako batean, eta biziko den etxea bete behar dutela; ohea, sofa bat, komuneko armairua, dutxa, sukaldeko mahaia eta etxetresna elektrikoak –sofa handi samarra bada, ohea ere geroko utzi daiteke–. Beharrezkotzat jotako horiek erosteko justuko gaitasun ekonomikoa izanda ere, bikote gazteak denda handietako eskaintza erakargarriei muzin egin, eta denda txikietara jotzea erabaki du.\nAukeretan merkeena hautatu dute kasu guztietan, sukaldeko etxetresna elektrikoetan izan ezik. Kasu horretan, efizientzia energetikoa izan dute kontuan, eta, gainera, ahalik eta urte gehien iraun dezaten, kalitate onekoak erostea erabaki dute; ez garestienak, baina ezta merkeenak ere.\nPasatu dira 5 urte, eta balkoirako mahaia eta aulkiak erosteko dirua aurrezten hasita zeudenean, horra lehenengo ezustekoa, garbigailua izorratu zaie. Teknikariari deitu diote, baina lasai daude, makina berria da, kalitate onekoa, motorrak 10 urteko bermea du; ez da konponketa garestia izango. Iritsi da teknikaria, eta berehala ikusi ditu arazoa eta irtenbidea, «danborra ardatzetik hautsi da; merkeagoa da berria erostea konpontzea baino». Eta honakoa gehitu du: «Badakizue nik konponketak egiteagatik kobratzen dudala, baina horixe da errealitatea».\nEzinezkoa da norbere balio guztiekiko koherente izatea egunero eta uneoro. Baina zaharkitze programatua eta antzeko praktikak legezkoak diren artean, are zailago jartzen dizkigute gauzak. Bada garaia legea honelako egiteko moduak ekiditeko baliatzeko, egunerokoan birziklatzeko, berrerabiltzeko eta gutxiago kontsumitzeko egiten dugun ahalegina ez dadin alferrik izan.\n« Oreka berri baten bila…\nIngurumenak arnasa har dezan »


Gertutik, zure negoziorako marketin-tresna | ABANCA\nGertutik zerbitzuak zure negozioaren gakoak inoiz baino hobeto ezagutzeko, bezero berriak erakartzeko eta lehendik dituzunak fidelizatzeko aukera emango dizu.\nZure enpresaren helburuetan lagunduko dizuten hiru modulu aske ditu: Gertutik ezagutu, Gertutik erakarri eta Gertutik fidelizatu. Jarrai ezazu irakurtzen informazio gehiagorako\nInformazioa izatea funtsezkoa da zure enpresa haz dadin. Alavuelta descubre programak zure negozioaren datuak kontsultatu, konparatu eta interpretatzeko aukera emango dizu. Baita zure sektore eta eragin-eremukoak ere. Zure negoziorako puntako teknologiaren babesa izango duzu, baita ABANCAko lantaldearen esperientzia big data-n.\nAlavuelta atrae programak zure bezeroekin konektatuko zaitu. Zerbitzu honen bidez gure adituek lagunduko dizute oraindik ezagutzen ez zaituzten bezeroak erakartzen, baita betikoak ere. App baten bidez, bezero potentzial guztiei jakinarazpenak bidaliko dizkiegu, eskaintza, berri edo mezuren bat partekatu nahi duzun bakoitzean.\nZure bezeroak zaintzea oso garrantzitsua dela uste dugu eta, horregatik, lagundu nahi dizugu. Enpresa eta negozioentzako soluzio-plana Alavuelta fideliza programarekin osatu nahi dugu. Zerbitzu honek zure bezeroak fidelizatzeko aukera eskaintzen dizu. App baten bidez, eskura izango dituzu fidelizazio-txartel digitalak eta zure negozioan erabiltzeko opari-txartelak. Baita zure online erakusleihoa ere, nabarmendu nahi dituzun produktuak saltzeko.\nAlavuelta kontratatu nahi duzu?\nAlavuelta kontratatu nahi baduzu eta zure negozioaren eta sektorearen datuei etekina ateratzen hasi nahi baduzu, bi pakete erabil ditzakezu, zure lehentasunen arabera. Alde batetik, oinarrizko paketea dugu. Hori aukeratuz gero, soilik Alavuelta descubre zerbitzua izango duzu eskuragarri. Kasu honetan, ABANCAren ST bat behar duzu kontratazioa egin ahal izateko. Beste entitate bateko STa baduzu, baina ABANCAko bezero bazara, zenbait hilabetetarako bertsio-proba eskura dezakezu. Denbora hori igaro ondoren, ziurrenik gure STetako bat kontratatu nahiko duzu, oso baliagarriak baitira zure negozioa handitzeko.\nBestalde, pakete aurreratuak hiru tresnak hartzen ditu barne: Alavuelta descubre, Alavuelta atrae eta Alavuelta fidaliza eta ez da beharrezkoa gure ST bat edukitzea. Alta zerbitzu osoan eman nahi baduzu, gure gestore espezializatuetako batekin hitzordu bat zehaztea gomendatzen dizugu, eska ezazu hitzordua zure gestorearekin.\nABANCAko bezeroa bazara, alta eman dezakezu "Alavuelta" programan: ezagutu ezazu Enpresen Banku Elektronikoan. Sar zaitez ‘Txartelak/Komertzioak’ atalean > ‘ST’ > ‘Alavuelta’. Hor aurkituko duzu tresna honetarako sarbidea, eta zure negozioarentzako interesekoa den informazioa aurkituko duzu.\nOraindik ABANCAko bezero ez bazara edo bestelako moduloak interesatzen bazaizkizu, zera gomendatzen dizugu: "Alavuelta"n espezialista den gure kudeatzaile batekin hitz egin dezazun. Zure negozioarentzako eta zure beharretarako paketerik onena zein den adieraziko dizu.\nGainera, zure esku jartzen dugu gure laguntza atala eta "Alavuelta"-ri buruzko eskuliburua lehenbiziko egunetik tresna honetaz baliatu zaitezen.\nAlavuelta nire negoziorako egokia al da?\nAlavuelta beren enpresaren errendimendua hobetzeko interesa duten saltoki, kafetegi edo bestelako negozioetarako da. Horretarako, azken belaunaldiko teknologia eta konpainia handiek erabakiak hartzeko erabiltzen dituzten big data teknikak jartzen ditugu haien eskura.